Kogi kekal bersama PJ City FC, aksi  menyerlah Harimau Malaya yakinkan The Phoenix

KUALA LUMPUR, 29 Disember- Pemain sayap, M. Kogileswaran Raj kekal bersama Petaling Jaya (PJ) City FC untuk saingan Liga Super musim depan.Penampilan menyerlah bersama Skuad Harimau Malaya dalam kejohanan Piala AFF 2020 meyakinkan kelab tersebut untuk terus menggunakan khidmatnya.PJ City menerusi laman Facebook mengumumkan pemain sayap berusia 23 tahun dari Kuala Lumpur itu kekal bersama The Phoenix untuk musim ketiga sejak menyertainya dari Pahang pada 2020.Kogileswaran yang melakukan enam penampilan untuk Malaysia, menjaringkan dua gol dalam perlawanan Kumpulan B Piala AFF.Gol pertamanya dijaringkan semasa menewaskan Kemboja 3-1 dalam perlawanan pembukaan manakala gol kedua ketika tewas 1-4 kepada Indonesia pada aksi terakhir kumpulan.Dalam kempen itu, Malaysia terkandas di peringkat kumpulan selepas hanya menduduki tangga ketiga di belakang Indonesia dan Vietnam.


Latihan simulasi pasukan PUBG Mobile tempatan, SSS tarik perhatian pihak luar

KUALA LUMPUR, 28 Disember - Kualiti scrim atau latihan simulasi pasukan PUBG Mobile tempatan yang dikenali sebagai SSS mula mendapat perhatian pihak luar.

Pengurus pasukan SECRET, P.Partihan memaklumkan bermula Januari tahun depan, pasukan dari Liga Peacekeeper Elite, PEL China akan turut serta dalam latihan simulasi berkenaan.Menurut Partibhan, pihaknya bekerjasama dengan scrimlab dan PEL untuk menguruskan latihan simulasi yang dikategorikan scrim tier 1.Lapan pasukan dari Liga Asia Tenggara diberi peluang berlatih bersama lapan pasukan dari PEL seperti Nova Esports, Six Two Eight, 4am dan banyak lagi."Apa yang kita bagi kepada mereka adalah memperbaiki corak permainan selain pengalaman pasukan China, kedua apabila bermain "scrim" jika persembahan baik akan menyebabkan netizen rasa, wow tim ini hebat", kata PartibhanBagi menjaga kualiti SSS hanya dua pasukan terbaik daripada setiap liga Asia Tenggara akan dipilih untuk bersaing selama dua hari dengan 8 pasukan dari PEL.Latihan simulasi ini akan memberikan faedah kepada pasukan-pasukan yang bertanding bukan sahaja persiapan menghadapi liga tetapi juga untuk Sukan Asia 2022 di Hangzhou, China.


Irfan Shasmuddin 'idam' pingat emas di Sukan Asia

KUALA LUMPUR, 27 Disember- Jaguh lempar cakera negara, Muhammad Irfan Shamsuddin kini ‘mengidam’ untuk menggenggam pingat sulung Sukan Asia di Hangzhou, China tahun depan.Jelasnya, sudah tiba masa untuk menempa nama di pentas lebih tinggi setelah menguasai temasya Sukan SEA.Biarpun menjadikan Sukan Asia sebagai misi utamanya tahun depan, atlet dari Negeri Sembilan itu memaklumkan tetap mahu mempertahankan emas Sukan SEA pada temasya seterusnya di Hanoi, Vietnam, Mei depan."Sudah tentu saya nak pertahan pingat emas dan buat yang terbaik di Sukan Sea, kerana ia adalah sebahagian daripada 'perjalanan' saya untuk merangkul pingat di Sukan Asia," katanya.Sementara itu pemegang rekod kebangsaan dengan catatan 62.55 meter itu turut menggesa Kesatuan Olahraga Malaysia (KOM) untuk gigih mencari dana daripada syarikat besar demi membantu kelangsungan atlet.Irfan juga berharap agar KOM dan Majlis Sukan Negara-MSN dapat mencapai kata sepakat untuk membantunya kembali ke pangkuan jurulatih lamanya, Frantisek Petrovic, selepas kontrak pengendali itu ditamatkan pada 2019.


Piala AFF: Thailand ke akhir, singkir juara bertahan Vietnam

SINGAPURA, 27 Disember - Thailand mengesahkan tempat di perlawanan akhir Kejuaraan Piala Persekutuan Bola Sepak ASEAN (AFF) 2020 walaupun seri tanpa jaringan menentang Vietnam di Stadium Nasional Singapura, malam tadiKemenangan 2-0 diraih Thailand pada saingan separuh akhir pertama Khamis lepas, sudah cukup melayakkan skuad Gajah Perang ke final.Vietnam yang dikendalikan Ketua Jurulatih Park Hang-seo memberikan amaran awal seawal minit keempat menerusi percubaan penyerang Nguyen Tien Linh.Peluang terbaik skuad Naga Emas pada separuh masa pertama hadir menerusi percubaan pada minit ke-43, namun tandukan pemain tengah Nguyen Hoang Duc berpunca dari sepakan penjuru sedikit melewati tiang gol Thailand.Thailand bagaimanapun hampir memecah kebuntuan gol pada hujung masa tambahan babak pertama, namun rembatan Theerathon Bunmathan berjaya diselamatkan.Di babak kedua Vietnam yang membuat beberapa pertukaran pemain terus buntu menembusi benteng pertahanan Thailand.Pada minit ke-66 penyerang Phan Van Duc berjaya mencuri ruang untuk melepaskan rembatan namun diselamatkan penjaga gol Thailand.Kedudukan 0-0 itu kekal sehingga wisel penamat sekali gus menyaksikan Thailand berjaya menebus kekecewaan gagal mara ke final pada edisi 2018 selepas tewas di tangan Malaysia.Di Final, Thailand akan bertemu Indonesia yang menewaskan Singapura dalam satu lagi perlawanan separuh akhir.


Lukaku, Hudson-Odoi dan Christensen kembali sertai skuad utama Chelsea menjelang pertemuan dengan Aston Villa.

ENGLAND, 27 Disember - Perkembangan Liga Perdana Inggeris.

Chelsea mendapat khabar gembira apabila tiga pemainnya, Romelu Lukaku, Callum Hudson-Odoi dan Andreas Christensen kembali menyertai skuad utama menjelang pertemuan dengan Aston Villa, awal pagi nanti.

Sebelum ini, Lukaku dan Hudson-Odoi terlepas aksi ketika Chelsea seri dengan Everton dan Wolves selepas disahkan positif Covid-19.

Manakala pemain pertahanan, Christen lbt direhatkan kerana mengalami kecederaan belakang.

Namun, ketiga-tiga pemain berkenaan dilihat sudah mula menjalani latihan Khamis lalu dan pengendali The Blues, Thomas Tuchel mengakui kehadiran semula tonggak pasukannya itu mencerahkan peluang mereka mencipta kemenangan ke atas Villa.

Lebih-lebihpenting, situasi ini turut menyuntik semangat Chelsea untuk mengejar pendahulu liga, Manchester City selepas ketinggalan 6 mata di tangga ketiga.


Pemergian Ketua Jurulatih Ragbi Terengganu, kehilangan besar buat sukan ragbi negara

KUALA TERENGGANU, 27 Disember - Pemergian ketua jurulatih ragbi Terengganu, Izaimi Zainuddin yang meninggal dunia akibat jangkitan kuman merupakan satu kehilangan besar buat sukan ragbi negeri berkenaan dan negara.

Yang Dipertua Persatuan Ragbi Negeri Terengganu (PRNT), Amir Amri Muhammad berkata, jasa Allahyarham amat besar dalam sejarah pembangunan sukan ragbi negeri Terengganu khususnya di pentas Sukan Malaysia (SUKMA).Malah, Izaimi juga merupakan watak penting buat pasukan Terengganu yang pertama kali melakar sejarah merangkul kejuaraan Piala Agong 2018 dengan menewaskan juara bertahan, Sabah.Arwah yang merupakan guru di Maktab Rendah Sains Mara Kuala Terengganu, pernah dilantik sebagai jurulatih remaja kebangsaan pada tahun 2011 dan 2016."Tiba-tiba berlaku kematian sudah tentu kita agak terasa kehilangan dan sesuatu yang agak terkesan dengan sukan ragbi. Tapi insya-Allah kita yakin asas yang telah dibina oleh Allahyarham dapat kita mengurangkan kehilangan ataupun kurangkan kesan insya-Allah kita yakin" jelas Amir Amri ketika dihubungi wartawan.Difahamkan, Allahyarham Izaimi dimasukkan ke Hospital Kuala Lumpur pada Selasa lalu untuk menjalani pembedahan kerongkong. Bagaimanapun, setelah selesai pembedahan, tahap kesihatannya semakin merosot sehingga terpaksa menerima rawatan lanjut di ICU selama dua hari sebelum meninggal dunia.Jenazah dikebumikan di Tanah Perkuburan Islam Seksyen 9, Kota Damansara pada Sabtu lepas. Pengebumian dihadiri seluruh ahli pasukan ragbi dari Terengganu untuk penghormatan terakhir.


Denis Shapovalov positif COVID-19

SYDNEY, 26 Disember: Pemain nombor 14 dunia, Denis Shapovalov disahkan positif Covid-19 sejurus tiba di Sydney sekali gus menjejaskan persediaan ke Terbuka Australia.Pemain berusia 22 tahun itu adalah antara pemain pertama yang memasuki Australia menjelang acara berpasukan Piala ATP bermula 1 Januari ini, di mana dia sepatutnya beraksi untuk Kanada, dan diikuti acara Grand Slam pertama yang bakal berlangsung dalam tempoh tiga minggu lagi.Katanya di Twitter dia mengalami simptom ringan dan menjalani pengasingan. Dia antara pemain terbaru yang bertanding di aksi pertunjukan Abu Dhabi bulan ini dijangkiti Covid-19."Hi semua, saya hanya mahu memberikan perkembangan terbaru selepas tiba di Sydney, saya disahkan positif Covid-19," kata Shapovalov."Saya mengikuti semua protokol yang diarahkan, termasuk menjalani pengasingan dan bertindak memberitahu kepada semua individu yang berkaitan."Ketika ini saya mengalami simptom ringan dan tidak sabar untuk kembali ke gelanggang apabila keadaan selamat melakukannya nanti."Shapovalov berdepan Rafael Nadal di Abu Dhabi, dengan bintang Sepanyol itu turut diuji positif Covid-19 sekali gus merencatkan hasratnya untuk beraksi di Terbuka Australia.Juara Olimpik, Belinda Bencic dan Ons Jabeur dari Tunisia turut disahkan positif Covid-19 selepas beraksi di Abu Dhabi. - AFP


LONDON, 26 Disember - Ketua Jurulatih Aston Villa, Steven Gerrard disahkan positif COVID-19.Keadaan itu akan menyebabkan Gerrard terlepas dua perlawanan Liga Perdana Inggeris.Menurut pengurusan kelab, Gerrard tidak dapat hadir menyaksikan pertemuan menentang Chelsea dan Leeds United yang dijadual esok dan Rabu depan kerana perlu menjalani kuarantin diri.Terdahulu, tiga aksi Liga Perdana yang dijadual berlangsung hari ini dibatalkan, termasuk perlawanan Leeds United bertemu Liverpool disebabkan situasi wabak COVID-19. - AFP


Indonesia atasi Singapura untuk ke final Piala AFF 2020

KUALA LUMPUR, 26 Disember - Indonesia melangkah ke perlawanan akhir Kejuaraan Piala Persekutuan Bola Sepak ASEAN (AFF) 2020 selepas mencatat kemenangan 4-2 ke atas Singapura, yang beraksi dengan lapan pemain pada aksi separuh akhir kedua penuh dramatik, malam tadi.Keputusan itu menyaksikan skuad Garuda mara dengan keputusan agregat 5-3, sekali gus mencerahkan misi mereka untuk merangkul kejuaraan Piala AFF pertama, selepas gagal dalam lima percubaan di pentas final sebelum ini.Pada aksi di Stadium Nasional Singapura yang berlanjutan hingga 120 minit masa permainan, Singapura mengharungi permainan itu dengan sembilan pemain selepas Safuwan Baharudin dan Irfan Fandi diperintah keluar padang masing-masing pada minit ke-45 dan ke-66.Kesempatan itu digunakan sepenuhnya Indonesia untuk mendapatkan dua gol pada masa tambahan menerusi jaringan sendiri Shawal Anuar pada minit ke-91, sebelum Egy Maulana meledak gol keempat pada minit ke-105 untuk mengesahkan kemenangan pasukan.Terdahulu, aksi dramatik itu bermula seawal minit ke-11 selepas Ezra Walian meletakkan Indonesia di hadapan dan jaringan itu mengubah tempo permainan menjadi lebih pantas sebelum Singapura menerima padah apabila Safuwan menerima kad kuning keduanya pada penghujung babak pertama.Keputusan pengadil Kassem Matar Al-Hatmi dari Oman itu tidak mematahkan semangat Singapura yang menyamakan kedudukan sejurus Safuwan melangkah keluar dari padang, menerusi pemain sayap Song Ui-yong berpunca dari sepakan percuma.Babak kedua menyaksikan perlawanan bertambah panas dan Singapura semakin tertekan selepas Irfan dilayangkan kad merah kerana menyiku pemain lawan, namun selang lapan minit kemudian Singapura berjaya mendahului 2-1 menerusi sepakan percuma yang cukup menarik dari Shahdan Sulaiman pada minit ke-74.Seakan kemenangan berpihak Singapura untuk mara ke final buat kali pertama sejak 2012, pemain gantian Pratama Arhan muncul watak pemusnah apabila menyamakan kedudukan 2-2 buat Indonesia pada minit ke-88, sebelum beliau kemudian memberikan sepakan penalti kepada pasukan tuan rumah.Namun, kesempatan itu gagal dimanfaatkan sepenuhnya Singapura selepas sepakan Faris Ramli berjaya diselamatkan penjaga gol Nadeo Argawinata pada minit ke-89, sekali gus menyaksikan keputusan terikat 2-2 dalam 90 minit permainan sebenar.Pada 30 minit masa tambahan, jaringan sendiri Shawal dan gol Egy menafikan peluang Singapura ke final sebelum skuad bimbingan Tatsuma Yoshida dipaksa bermain dengan lapan pemain, selepas penjaga gol Hassan Sunny dilayangkan kad merah kerana kekasaran di luar kotak penalti.Menanti Indonesia di bawah kendalian Shin Tae-yong di pentas final adalah antara Thailand dan juara bertahan Vietnam yang akan beraksi dalam satu lagi perlawanan separuh akhir kedua di venue sama, hari ini, dengan kelebihan kepada Thailand selepas merakam kemenangan 2-0 pada aksi pertama, Khamis lalu.-- BERNAMA


Piala AFF: Thailand hampiri final selepas dua jaringan ke atas Vietnam

KUALA LUMPUR, 23 Disember- Kapten Thailand Chanathip Songkrasin mempamerkan aksi yang berwibawa dalam perlawanan separuh akhir pertama Piala AFF 2020 dengan menjaringkan dua gol untuk menewaskan juara bertahan Vietnam 2-0, di Stadium Nasional Singapura malam ini.

Vietnam memperoleh gol sulung selepas Chanatip menggunakan sebaik-sebaiknya kesilapan Nguyen Phong Hong Duy yang gagal menahan bola dengan kemas dalam satu serangan balas pantas untuk melakukan gerakan solo dan beliau terjatuh ketika dihalang penjaga gawang Vietnam tetapi boleh melantun dan bergolek masuk ke dalam gol lawan pada minit ke-13.

Chanatip kemudian dengan tenang menjaringkan gol keduanya menerusi sepakan leret yang menerjah sudut kiri gawang Vietnam selepas mendapat hantaran cantik hasil gerakan  pemain tengah Sarach Yooyen dengan penyerang Teerasil Dangda, 10 minit kemudian.

Nguyen Quang Hai hampir mengurangkan jurang gol untuk Vietnam yang dikenali sebagai “Naga Emas” pada minit ke-33 tetapi tendangan lencong menerusi sepakan percuma yang diambilnya terkena tiang kanan gawang Thailand.

Chanatip yang kini beraksi untuk kelab Jepun Hokkaido Consadole Sapporo hampir melakukan hatrik pada babak kedua tetapi sepakan kaki kanannya dari luar kotak penalti melambung tinggi pada minit ke-57.

Vietnam yang kelihatan tertekan di separuh masa kedua, hampir mendapatkan gol sulung mereka tetapi rembatan Quang Hai terkena palang gol pada minit ke-67.

Chanatip sekali lagi gagal menyempurnakan hatriknya selepas sepakan penalti beliau diselamatkan Tran Nguyen Manh pada minit ke-85 dan kedudukan jaringan kekal sehingga wisel penamat ditiup pengadil Saoud Al-Abda.

Semalam, tuan rumah Singapura seri 1-1 dengan Indonesia dalam satu lagi perlawanan separuh akhir di stadium sama.

Perlawanan separuh akhir kedua antara Indonesia dan Singapura akan berlangsung Sabtu ini sementara  antara Thailand dengan Vietnam, pada esoknya.


FAM perlu ambil tindakan drastik, elak peristiwa perit kempen Piala Asia 2020 berulang

KUALA LUMPUR, 23 Disember - Persatuan Bola Sepak Malaysia (FAM) perlu ambil tindakan drastik supaya peristiwa perit pada kempen Piala AFF 2020 baru-baru ini, tidak berulang.Ia penting lebih-lebih lagi ketika skuad Harimau Malaya bakal menghadapi pusingan terakhir kelayakan Piala Asia 2023 pada Jun tahun depan.Penganalisis sukan, Dr Pekan Ramli berkata, FAM gagal menyiapkan pasukan kebangsaan dengan teratur dalam menghadapi saingan Piala AFF itu, apabila kurangnya tempoh latihan dan berdepan isu pemillihan pemain."Apa yang paling mengecewakan adalah prestasi serta corak permainan yang dipamerkan oleh skuad kendalian Tan Cheng Hoe, terutama dalam dua aksi penting menentang juara bertahan Vietnam dan Indonesia. Sudah tiba masa pemilihan pemain untuk skuad kebangsaan dibuat menerusi panel pemilihan, serta menetapkan kriteria yang jelas dalam memanggil pemain ke kem latihan pusat," kata Dr Pekan kepada wartawan, di siniPada masa sama, beliau juga menggesa FAM dan Liga Bola Sepak Malaysia (MFL) supaya bergerak seiring bagi memastikan skuad Harimau Malaya dapat melakukan persiapan yang secukupnya.Dr Pekan juga berpendapat barisan kejurulatihan perlu dirombak kerana corak dan falsafah permainan Malaysia dilihat jauh ketinggalan berbanding Vietnam dan Indonesia, yang mengamalkan corak perlawanan yang pantas.Sepanjang penyertaan dalam kejohanan piala AFF, Malaysia hanya muncul juara sekali pada 2010 serta naib juara sebanyak tiga kali iaitu pada 1996, 2014, 2018.


Sukan Malaysia 2022: Terengganu mahu semua sukan teras dipertandingkan

KUALA NERUS, 23 Disember - Majlis Sukan Negeri Terengganu (MSNT) meletakkan harapan yang tinggi agar semua jenis sukan teras dapat dipertandingkan pada Sukan Malaysia (SUKMA) 2022 di Kuala Lumpur tahun depan.

Selain itu mereka juga berharap sukan-sukan lain dapat diketengahkan bagi merancakkan industri sukan negara yang sebelum ini suram berikutan pandemik COVID-19.

Pengarah MSNT, Ahmad Shahrizal Yahya berkata, "jika sukan teras tidak dipertandingkan pada temasya dwitahunan itu, negara bakal kehilangan dua generasi pelapis pada masa depan selepas pembatalan SUKMA 2020 yang sepatutnya berlangsung di Johor."

Merupakan satu penghargaan atau balasan di atas usaha mereka yang berlatih selama tiga tahun iaitu bermula 2018 yang lalu. Di samping itu juga banyak atau besar pelaburan yang telah kami dan juga majlis sukan negeri lain laburkan di atas pembangunan sukan pilihan tersebut.

Jika hanya sukan tertentu sahaja dipertandingkan, beliau percaya atlet yang sudah bertungkus-lumus sejak beberapa tahun lalu akan kecewa kerana tidak dapat beraksi, selain umur mereka sudah melebihi tempoh yang sepatutnya.


FAM ambil tanggungjawab Harimau Malaya gagal ke separuh akhir Piala AFF

KUALA LUMPUR, 21 Disember - Persatuan Bolasepak Malaysia (FAM) ambil tanggungjawab sepenuhnya atas kegagalan pasukan kebangsaan mara ke peringkat separuh akhir saingan Piala Suzuki AFF 2020 di Singapura.Menerusi satu kenyataan, Presidennya Datuk Hamidin Mohd Amin sudah mengarahkan pengurusan pasukan kebangsaan untuk mengemukakan laporan bedah siasat dan analisis lengkap berkenaan prestasi skuad Harimau Malaya.Laporan mengenai prestasi pasukan kebangsaan sepanjang kempen di Singapura itu perlu dikemukakan kepada Jawatankuasa Pengurusan Pasukan Kebangsaan dalam masa terdekat.Pada aksi Piala Suzuki AFF 2020, skuad kendalian Tan Cheng Hoe berjaya mencatat kemenangan ke atas Laos dan Kemboja, namun tewas kepada Vietnam dan Indonesia yang sekali gus meranapkan impian mereka tempat ke separuh akhir.


Cheng Hoe akui kegagalan tangani corak permainan Indonesia

SINGAPURA, 20 Disember - Piala AFF Suzuki 2020.Ketua jurulatih Harimau Malaya, Tan Cheng Hoe mengakui kegagalan menangani corak permainan berintensiti tinggi menjadi faktor utama anak buahnya tunduk 1-4 kepada musuh tradisi, Indonesia dalam perlawanan terakhir Kumpulan B malam tadi. Cheng Hoe menegaskan, skuad negara gagal untuk bangkit pada aksi wajib menang itu walaupun beraksi dengan baik dalam 15 minit pertama, yang mana menyaksikan mereka berjaya membuka tirai jaringan menerusi rembatan R. Kogileswaran pada minit ke-12.Namun, pengendali berusia 53 tahun itu menjelaskan kehilangan 2 tonggak pertahanan, iaitu Kapten Mohamad Aidil Zafuan Abd Razak dan Shahrul Mohd Saad akibat kecederaan, menyebabkan benteng negara terlalu rapuh sehingga dibolosi 4 gol.Kekalahan di tangan skuad Garuda itu menyaksikan Malaysia gagal mencapai sasaran untuk mara ke pentas final buat kali kedua berturut-turut, selepas edisi terakhir pada 2018.Keputusan itu juga menyaksikan Harimau Malaya menduduki tangga ketiga kumpulan dengan 6 mata, sekali gus gagal melepasi peringkat kumpulan kejohanan dwitahunan itu buat kali kedua sejak 2016.

“Kami tidak cukup kuat dalam situasi satu lawan satu dan kami gagal menahan pemain mereka yang sangat pantas terutama dalam transisi permainan. Secara keseluruhan, kami kecewa dengan keputusan itu dan kami perlu lupakannya untuk maju ke depan,” katanya pada sidang media selepas perlawanan.Ia juga kekalahan ketiga Malaysia kepada Indonesia dalam lima pertembungan terakhir di pentas Piala AFF.


Lee Zii Jia mara ke suku akhir Kejohanan Badminton Dunia

HUELVA, 17 Disember - Pemain perseorangan lelaki utama negara, Lee Zii Jia mara ke suku akhir selepas menyingkirkan Hans-Kristian Vittinghus dari Denmark di pusingan ketiga Kejohanan Badminton Dunia di Huelva, Sepanyol.

Dalam saingan tersebut, Zii Jia diberi tentangan sengit sebelum menang 21-15, 15-21, 21-10 dalam tempoh 58 minit.

Selepas ini, penyandang juara All England itu akan menghadapi satu lagi laluan sukar malam ini apabila turun menentang seorang lagi pemain Denmark, Anders Antonsen yang juga ketiga terbaik dunia ketika ini.

Zii Jia hanya menang sekali ke atas Antonsen dalam tiga pertemuan lepas.

Turut beraksi hari ini, dua beregu lelaki negara, Ong Yew Sin-Teo Ee Yi dan Goh V Shem-Tan Wee Kiong serta beregu campuran, Goh Soon Huat-Shevon Lai.


Bebas COVID-19, Faisal Halim tekad bantu Harimau Malaya tumbangkan Indonesia

SINGAPURA, 17 Disember - Pemain sayap Terengganu FC, Faisal Abd Halim akui sudah tidak sabar untuk beraksi.

Dia yang terlepas tiga aksi pertama peringkat kumpulan B, Piala AFF Suzuki 2021 berkata, sudah bersedia sepenuhnya dari segi fizikal dan mental jika diturunkan dalam perlawanan bertemu Indonesia pada Ahad ini.

Dalam sidang media skuad Harimau Malaya siang tadi, Faisal menjelaskan dia berharap akan mendapat kepercayaan ketua jurulatih, Tan Cheng Hoe untuk disenaraikan.

Katanya, dia ingin membantu pasukan meraih kemenangan dalam misi layak ke peringkat separuh akhir.

Faisal atau lebih mesra dengan panggilan Mickey terlepas tiga perlawanan terdahulu selepas dirinya disahkan positif COVID-19 bersama penjaga gol, Khairulazhan Khalid.

Mereka didapati positif virus itu selepas menjalani ujian calitan sebaik tiba di Lapangan Terbang Changi, 3 Disember lalu.

Dalam perkembangsan yang sama, Faisal juga mengakui dia enggan melihat pasukan negara pulang awal apatah lagi dengan kemunculan pertamanya di pentas Piala AFF.

Pada saingan menentang Indonesia Ahad ini, Malaysia wajib melakar kemenangan selepas hanya memungut enam mata daripada tiga aksi sebelum ini.

Sebaliknya, skuad Garuda pula hanya memerlukan keputusan seri untuk terus membawa cabaran di peringkat seterusnya.


Giliran Muhammad Erry naik podium

TASKENT, 11 Disember - Atlet angkat berat negara terus menyinar, terbaharu giliran Muhammad Erry Hidayat merangkul pingat perak pada Kejohanan Kelayakan Sukan Komanwel 2022 yang berlangsung di Taskent, Uzbekistan.

Bersaing dalam kategori 73 kilogram, Muhammad Erry melakukan angkatan 136kg bagi acara ‘snatch’ dan 165kg untuk ‘clean and jerk’, dengan keseluruhan angkatan seberat 301kg.

Kejohanan yang bersekali dengan Kejohanan Angkat Berat Dunia 2021 itu, turut menyaksikan atlet berusia 22 tahun dari Kuala Lumpur itu berada di tempat ke-12.

Muhammad Erry pernah melakar sejarah apabila merangkul emas acara 69kg lelaki pada Kejohanan Komanwel Belia di Apia, Samoa pada September 2015.

Terdahulu, dua badang negara, Muhamad Aznil Bidin meraih emas kategori 61kg serta Mohamad Aniq Kasdan dalam kategori 55kg, sekaligus layak secara automatik ke Sukan Komanwel Birmingham 2022.

Kejohanan yang bermula pada 7 Disember itu akan berakhir pada 17 Disember.


IMC kuasai Perak FA, fokus 'tutup buku' tunggakan gaji pemain dan pegawai


Piala Suzuki AFF: Dua pemain Harimau Malaya positif COVID-19

KUALA LUMPUR, 5 Disember - Misi skuad Harimau Malaya dalam kempen Piala Suzuki AFF 2020 di Singapura menerima tamparan hebat apabila dua pemain negara disahkan positif COVID-19.

Dua pemain berkenaan, Khairulazhan Khalid dan Faisal Halim disahkan positif selepas keputusan ujian PCR yang dilakukan di Lapangan Terbang Antarabangsa Changi, Jumaat diperolehi malam tadi.

Menurut Setiausaha Agung Persatuan Bolasepak Malaysia (FAM), Mohd Saifuddin Abu Bakar, kedua-dua pemain itu diarahkan menjalani kuarantin kendiri 10 hari oleh pihak berkuasa Singapura di mana tahap kesihatan mereka akan dipantau secara harian.

Jika ujian selanjutnya mendapati pemain tersebut telah bertukar status kepada negatif COVID-19, maka mereka akan dibenarkan untuk kembali menyertai skuad kebangsaan dan beraksi pada baki kejohanan.

Biarpun tanpa dua pemain ini, skuad kendalian Tan Cheng Hoe tetap akan meneruskan perlawanan pertama Kumpulan B berdepan Kemboja di Stadium Bishan, petang esok.

Ini kerana ujian susulan yang dijalankan ke atas baki pemain yang lain menunjukkan keputusan negatif.


Program Larian Mencari Nur 2021, 250 peserta ambil bahagian

AMPANG, 4 Disember - Program Larian Mencari Nur 2021 edisi ketiga merupakan acara larian pertama secara fizikal yang dibenarkan selepas Perintah Kawalan Pergerakan, PKP berikutan Pandemik COVID-19.

Yang Dipertua Majlis Perbadaran Ampang Jaya, MPAJ, Mohd Fauzi Mohd Yatim berkata, seramai 250 orang peserta dari seluruh negara mengambil bahagian dalam program itu.

Ia melibatkan larian dalam tempoh 12 jam di stadium Majlis Perbandaran Ampang Jaya, MPAJ, Selangor.

Selain itu juga, dua program larian bakal dijalankan selepas ini yang bertempat dia Kemensah dan Sepang, Selangor.

Mohd Fauzi juga mengingatkan kepada semua para peserta supaya patuh SOP yang telah ditetapkan sepanjang program ini berlangsung.


Bonnie pertahan kejuaraan Powerlifting Para Dunia, julang pingat emas di Georgia

Georgia, 3 Disember - Atlet powerlifting negara, Bonnie Bunyau Gustin terus mencipta sensasi di persada antarabangsa.

Bonnie menepati ramalan apabila memenangi pingat emas dalam kategori atas 72 kilogram pada Kejuaraan Powerlifting Para Dunia 2021 di Tbilisi, Georgia, lewat malam tadi.

Juara Paralimpik Tokyo 2020 itu memastikan emas menjadi miliknya menerusi angkatan seberat 210 kg sekali gus mempertahankan kejuaraan dimenanginya pada edisi 2019 di Kazakhstan.Atlet berusia 22 tahun kelahiran Sarawak itu mengatasi pencabar terdekatnya dari China, Hu Peng yang meraih perak dengan catatan 196kg.Manakala atlet Mesir, Shaaban Ibrahim memenangi gangsa dengan angkatan 195kg.Sementara itu, Menteri Belia dan Sukan, Datuk Seri Ahmad Faizal Azumu menerusi hantaran di laman Facebooknya menzahirkan ucapan tahniah di atas kejayaan Bonnie itu yang disifatkannya sebagai sesuatu yang membanggakan negara.


Golf Tourism Johor kutip RM1.12 juta disumbangkan kepada Yayasan Kanser Tunku Laksamana Johor

JOHOR BAHRU, 3 Disember - Persatuan Pelancongan Golf Johor (JGTA) berjaya mengutip dana RM1,121,500 melalui penganjuran Pertandingan Golf Tourism Johor.

Pertandingan yang diadakan pada 27 November lalu dianjurkan dengan kerjasama Tourism Johor dan Tourism Malaysia disertai oleh 166 peserta dari dalam dan luar negara.

Menurut Presiden Persatuan Pelancongan Golf Johor, Col. Mohd Jamal Salleh, kutipan tersebut yang diperolehi hasil sumbangan rakan penaja, wang tajaan serta hasil jualan menerusi aktiviti bidaan diserahkan kepada Yayasan Kanser Tunku Laksamana Johor sebagai sumbangan amal.

Pertandingan Golf Tourism Johor bagi merebut Piala Tunku Panglima Johor terus berkembang saban tahun hingga mendapat penglibatan luar biasa daripada pemain golf termasuk dari luar negara sebagai penggalak dalam merancakkan kembali sukan dan pelancongan golf di Johor selepas berbulan tertangguh akibat PKP pandemik Covid-19.

Turut mencemar duli dalam memeriahkan majlis tersebut ialah Sultan Johor, Sultan Ibrahim ibni Almarhum Sultan Iskandar.


Perarakan KL City FC dibatalkan, keselamatan dan kesihatan warga kota jadi keutamaan

KUALA LUMPUR, 3 Disember - Penyokong kelab bola sepak Kuala Lumpur, KL City FC terpaksa melupakan hasrat meraikan kejayaan pasukan THE CITY BOYS menjulang Piala Malaysia 2021 yang dijadualkan petang ini.

Pembatalan perarakan tersebut dimaklumkan Presiden KL City FC, Tan Sri Annuar Musa menerusi ciapan di laman Twitternya malam tadi.

Beliau yang juga Menteri Komunikasi dan Multimedia akur dengan pembatalan acara itu susulan aktiviti berkenaan bakal melibatkan kehadiran orang ramai dan menyukarkan penjarakan fizikal ketika pandemik COVID-19 masih melanda negara ketika ini.

Tambah Tan Sri Annuar, keselamatan dan kesihatan penyokong KL City FC serta warga kota perlu diutamakan.

Pasukan KL City FC muncul juara Piala Malaysia 2021 selepas mengejutkan juara bertahan Johor Darul Ta'zim (JDT) 2-0 pada aksi final Selasa lalu yang merupakan ulang tahun ke-100 penganjurannya.


KL City buat harimau selatan 'terduduk', menang 2-0 untuk julang gelaran Piala Malaysia edisi ke-100

BUKIT JALIL, 1 Disember - Gelaran juara Piala Malaysia edisi ke-100 akhirnya menjadi milik Kuala Lumpur City FC selepas berjaya menjulang trofi tertua di Asia itu dengan mengejutkan juara bertahan Johor Darul Takzim (JDT) 2-0 malam tadi.

Kemenangan itu sekali gus menamatkan kemarau 32 tahun Kuala Lumpur sejak kali terakhir memenanginya pada 1989.

Pada aksi final yang penuh hangat dan debaran itu, JDT dilihat banyak menguasai bola di bahagian tengah dan sering melakukan asakan, namun KL City berjaya bertahan dengan baik.

Situasi itu menyaksikan tiada sebarang gol dihasilkan sehingga tamat separuh masa pertama.

Bersambung babak kedua, KL City bangkit dengan rentak lebih baik, sekali gus menyaksikan kedua-dua pasukan saling berbalas serangan.

Tuah akhirnya mula memihak kepada KL City apabila terlebih dahulu menggegarkan jaring pada minit ke-65 menerusi Zafri Yahya yang menerima hantaran lintang dari sebelah kiri.

Lapan minit berselang, skuad kendalian Bojan Hodak itu sekali lagi menembusi kekentalan pertahanan JDT hasil rembatan kapten, Paulo Josue untuk The City Boys mendahului 2-0 sehingga tamat perlawanan.

Ini kali keempat Kuala Lumpur merangkul trofi Piala Malaysia dan yang pertama sejak dijenamakan semula sebagai KL City tahun lalu.

Manakala skuad Harimau Selatan pula gagal mempertahankan trofi yang dimenangi mereka pada 2019 selain pernah memenanginya pada 2017.


Messi dalam 'kelas tersendiri', gah raih Anugerah Ballon d'Or kali ke-7

PARIS, 30 November - Bintang Argentina, Lionel Messi terus berada dalam kelas tersendiri apabila memenangi Anugerah Ballon d'Or dalam majlis yang diadakan di Paris awal pagi tadi.

Ia merupakan satu rekod baharu apabila Messi menjulang gelaran tersebut buat kali ketujuh.

Messi menambah koleksi kejuaraan yang sebelum ini dimenangi pada 2009, 2010, 2011, 2012, 2015 dan 2019.

Kemenangan kali ini dibantu oleh kejayaannya membantu Argentina memenangi kejuaraan Copa America buat kali pertama, Julai lalu.

Messi yang menyertai Paris Saint-Germain (PSG) dari Barcelona musim ini mengumpul 613 mata menewaskan bintang Poland, Robert Lewandowski yang meraih 580 mata.

Pemain Itali, Jorginho yang membantu Chelsea meraih gelaran Liga Juara-Juara, selain muncul juara Eropah bersama Itali di tempat ketiga.

Manakala pemenang enam kali sebelum ini, Cristiano Ronaldo sekadar di kedudukan keenam terbaik.


IMC Sdn Bhd ambil alih Perak FC, bakal struktur dan jenama semula skuad Seladang

IPOH, 23 November - Perak FC kini 100% milik sebuah agensi pengiklanan, Impact Media & Communication (IMC) Sdn Bhd.

Pemangku Presiden Persatuan Bola Sepak Perak (PAFA), Datuk Muhammad Yadzan Mohammad berkata, keputusan tersebut dibuat selepas pembentangan IMC kepada PAFA disamping kesungguhan ditunjukkan bagi pengambilalihan tersebut.

Justeru, segala urusan membabitkan penstrukturan dan penjenamaan semula pasukan termasuk lantikan Ketua Pegawai Eksekutif (CEO) akan dilaksana IMC kelak.


Aaron Chia-Soh Wooi Yik garang mara ke separuh akhir Indonesia Masters

BALI, 19 November - Pemain beregu lelaki nombor satu negara, Aaron Chia-Soh Wooi Yik, melakar kejutan apabila menang mudah ke atas pemain ranking ke tiga dunia dari Taipei, Lee Yang-Wang Chi Lin, 21-13, 21-15, dalam saingan peringkat suku akhir Kejohanan Indonesia Masters 2021 sebentar tadi.

Sekaligus, mara ke saingan separuh akhir di Pusat Konvensyen Antarabangsa Bali.

Mereka dijadualkan bertemu pasangan dari Jepun, Takuro Hoki-Yugo Kobayashi dalam saingan separuh akhir, esok.


Perseteruan kian memuncak, KDA FC berazam noktahkan kemaraan JDT di Stadium Sultan Ibrahim

ALOR SETAR, 18 November - Debaran perlawanan suku akhir kedua Piala Malaysia 2021 antara Kedah Darul Aman (KDA FC) bertemu Johor Darul Takzim (JDT FC) di Stadium Sultan Ibrahim, malam ini kian terasa. Perlawanan tersebut bakal menjadi penentu pasukan mana yang akan mara ke peringkat separuh akhir.  Di atas kertas, JDT dilihat sebagai pasukan pilihan.  Namun kekuatan dan kemampuan dimiliki pasukan KDA FC tidak harus dipandang sepi.

Menteri Besar Kedah, Datuk Seri Muhammad Sanusi Md Nor berkata tidak mustahil KDA FC untuk menewaskan skuad Harimau Selatan, malam ini.

Sementara itu, KDA FC mendapat khabar gembira apabila penyerang utamanya, Tchetche Kipre bersedia untuk diturunkan selepas pulih daripada kecederaan.

Gandingannya bersama Kpah Sherman pasti dinantikan penyokong Hijau Kuning.  Dalam pada itu, kehadiran cahaya mata kedua awal pagi tadi diharap menjadi pembakar semangat buat ketua pasukan KDA FC, Baddrol Bakhtiar untuk tampil dengan aksi yang terbaik. Skuad bimbingan Aidil Sharin Sahak perlu meraih kemenangan atau mencatat keputusan seri dengan menjaringkan gol di tempat lawan untuk mara ke peringkat seterusnya.


KBS lancar 'mySukan TV' tumpu siaran sukan peringkat akar umbi

KUALA LUMPUR, 12 November - Kementerian Belia dan Sukan (KBS) mewujudkan saluran 'mySukan TV' untuk menyokong landskap sukan akar umbi di Malaysia termasuk melalui aktiviti promosi dan siaran langsung. Menterinya, Datuk Seri Ahmad Faizal Azumu berkata, saluran baru itu akan memberi tumpuan mempromosi siaran langsung kejohanan sukan kurang popular termasuk bola jaring, boling padang serta papan selaju.

Penubuhan 'mySukan TV' dilihat berupaya menarik minat pelabur dan tajaan syarikat-syarikat swasta dalam kejohanan sukan tempatan.

Beliau berkata demikian ketika melancarkan saluran itu secara maya di platform media sosial KBS.

'mySukan TV' yang bakal dikendalikan konglomerat sosial KBS, 'Impact Integrated' turut merangkumi program perkongsian maklumat, panduan sukan harian serta bual bicara.


Festival Badminton Indonesia 2021, merangkumi tiga kejohanan bertahap antarabangsa

BALI, 12 November - Festival Badminton Indonesia 2021 yang merangkumi tiga kejohanan bertahap antarabangsa, Kejohanan Masters Indonesia, Kejohanan Terbuka Indonesia dan Pusingan Akhir Jelajah Dunia BWF bakal membuka tirainya pada 16 November ini dan akan berlangsung sehingga 5 Disember 2021 di The Westin Resort, Nusa dua, Bali, Indonesia.

Ketiga-tiga kejohanan ini akan dilangsungkan dalam sistem gelumbung sukan dengan pelaksanaan Prosedur Operasi Standard, SOP, yang ketat tetapi dengan keadaan yang lebih kondusif dan menarik.

Pada kejohanan yang menerima penyertaan daripada 23 negara ini, pemain badminton serta pegawai dari seluruh dunia akan menginap di hotel bertaraf lima bintang yang mempunyai fasiliti yang lengkap termasuk tempat berlatih.

Bagi membataskan interaksi antara pemain dan orang luar, The Westin Resort Nusa Dua Bali dan Bali International Centre akan ditutup bagi orang luar sehingga tamatnya kejohanan ini.

Lebih lanjutnya, semua yang terlibat dalam kejohanan ini harus tiba di The Westin Resort, pada 11 November sebelum jam 11.59 malam untuk memastikan 5 hari kuarantin sebelum mulanya Kejohanan Indonesia Masters pada 16 November.

Gelembung sukan sebelum ini yang selalunya mengehadkan pergerakan pemain daripada aktiviti sosial bagi mengawal penularan wabak COVID-19, namun kali ini di Bali, Indonesia ia agak berlainan di mana pemain dapat menikmati segala fasiliti seperti kolam berenang, (Outdoor Cinema), snooker, restoran dan lain lain lagi tanpa keluar daripada kawasannya.

Bagaimanapun semua aktiviti tersebut dilakukan dengan pelaksanaan SOP yang ketat.


FAM dapat lampu hijau bida jadi tuan rumah pusingan 3 kelayakan Piala Asia 2023

KUALA LUMPUR, 11 November - Persatuan Bola Sepak Malaysia (FAM) mendapat kebenaran Kementerian Belia dan Sukan (KBS) untuk membida tuan rumah pusingan ketiga Kelayakan Piala Asia 2023 yang dijadual berlangsung pada Jun 2022.

Setiausaha Agungnya, Mohd Saifuddin Abu Bakar berkata, saingan kelayakan tersebut akan memberi kelebihan kepada skuad kebangsaan apabila dapat beraksi di laman sendiri.

Bagaimanapun Mohd Saifuddin berkata, FAM perlu menunggu hingga Februari tahun depan berikutan proses bidaan hanya dibuka selepas majlis undian peringkat kumpulan saingan kelayakan.

Ketika ini, pihaknya sedang mengenal pasti venue, hotel dan padang-padang latihan yang berpotensi digunakan mengikut prosedur operasi standard.

Sebelum ini, harapan menyaksikan Malaysia menjadi satu daripada enam venue pusingan ketiga kelayakan dilihat tipis selepas KBS berkata kerajaan lebih mengutamakan usaha pemulihan ekonomi negara pasca COVID-19.

Bagaimanapun, FAM menjelaskan bahawa pembidaan itu tidak melibatkan penggunaan dana kerajaan, sebaliknya segala kos akan ditanggung oleh mereka.

Skuad Harimau Malaya kendalian Ketua Jurulatih Tan Cheng Hoe kini dalam misi melayakkan diri ke pusingan akhir Piala Asia 2023 selepas kali terakhir beraksi di kejohanan itu ketika menjadi tuan rumah bersama pada edisi 2007.


Kerajaan tidak akan beri ganjaran untuk Ziyad

PUTRAJAYA, 9 November - Kerajaan memutuskan untuk tidak memberi sebarang ganjaran kepada jaguh lontar peluru para negara, Muhammad Ziyad Zolkefli.

Ini termasuklah menerusi Skim Hadiah Kemenangan Sukan (SHAKAM) selepas penyertaannya di Sukan Paralimpik Tokyo 2020 dibatalkan Ogos lalu.

Menteri Belia dan Sukan, Datuk Seri Ahmad Faizal Azumu bagaimanapun berkata, pihaknya akan berhubung dengan atlet berkenaan bagi membincangkan mengenai ganjaran yang tiada kena mengena dengan peruntukan kewangan kerajaan.

Beliau berkata demikian ketika sidang media selepas Majlis Sambutan Hari Integriti dan Pelancaran Pelan Antirasuah Organisasi Peringkat Kementerian Belia dan Sukan di Putrajaya hari ini.

Turut hadir pada majlis itu ialah Timbalan Menteri Belia dan Sukan, Datuk Seri Ti Lian Ker dan Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki.

Ziyad, terlepas pingat emas dan rekod dunia yang dilakukannya di Tokyo pada 31 Ogos lalu dengan catatan 17.94 meter selepas penyertaannya diklasifikasikan sebagai Did Not Start (DNS) atau tidak bermula.

Ia susulan protes yang dilakukan Ukraine disebabkan kelewatannya tiba di bilik menunggu sebelum pertandingan dimulakan.


Ziyad dan jurulatih tarik nafas lega, POPM tidak ambil sebarang tindakan

KUALA LUMPUR, 7 November - Jaguh lontar peluru para negara, Muhammad Ziyad Zolkefli dan jurulatihnya, Mohd Faizol Harun boleh menarik nafas lega apabila terlepas daripada hukuman berikutan isu yang melanda mereka berdua di Sukan Paralimpik Tokyo 2020, Ogos lepas.

Persatuan Olahraga Para Malaysia (POPM) dalam kenyataan berkata, pihaknya tidak akan mengambil sebarang tindakan dalam isu yang membawa kepada kegagalan Malaysia mempertahankan pingat emas acara lontar peluru F20 di Tokyo.

Sebaliknya POPM menjelaskan, pihaknya menyanjung tinggi sikap bertanggungjawab Ziyad serta jurulatihnya, untuk terus berjuang dalam kejohanan akan datang.

Bagaimanapun, mereka memberi peringatan kepada pengurusan pasukan termasuk jurulatih dan atlet supaya memberi perhatian kepada tarikh dan tempoh masa pendaftaran sama ada sebelum mahupun semasa kejohanan berlangsung.

Jumaat lepas, Kementerian Belia dan Sukan (KBS) memaklumkan Jawatankuasa Siasatan Dalaman yang ditubuhkan bagi merungkai isu tersebut merumuskan bahawa Ziyad dan Mohd Faizol tidak dapat membuktikan mereka sampai pada waktu ditetapkan di bilik panggilan semasa hari pertandingan.

Ziyad dinafikan sebagai pemenang pingat emas, sekali gus catatan 17.94 meter yang juga rekod baharu dunia pada temasya berkenaan tidak diterima.

Atlet berusia 31 tahun itu diklasifikasikan sebagai ‘Did Not Start' (DNS) susulan protes dilakukan terhadapnya oleh pasukan Ukraine yang mendakwa Ziyad lewat melapor diri di bilik panggilan sebelum pertandingan berlangsung.


Jenazah bekas penembak negara selamat dikebumikan

GEORGE TOWN, 6 November - Jenazah bekas atlet menembak negara, Muslifah Zulkifli yang meninggal dunia awal pagi ini akibat jangkitan paru-paru, selamat dikebumikan di Tanah Perkuburan Islam Jalan Perak, George town, kira-kira pukul 1.30 tengah hari.

Bekas jurulatihnya, Zamil Ahmad Murad yang mengesahkan berita pemergian Muslifah berkata, arwah menghembuskan nafas terakhir pada pukul 2.30 pagi tadi di sebuah hospital swasta selepas menerima rawatan hampir dua bulan.

Arwah positif COVID-19 sejak September lalu, pada masa sama beliau hamil lima bulan dan bayi di dalam kandungan yang merupakan anak pertamanya, meninggal dunia dua minggu selepas dimasukkan ke hospital.

Bekas jurulatih menembak Kuala Lumpur itu meninggalkan suami, Muhammad Syamim Syaharuddin berumur dalam lingkungan 30-an.

Menerusi hantaran di Instagram, Majlis Sukan Negara (MSN) mengucapkan takziah kepada keluarga Allahyarham.

Muslifah, bekas penembak negara pernah terlibat dalam Program Podium pada tahun 2015 hingga 2017.

Allahyarham juga pernah memenangi pingat gangsa Sukan Asia 2014 bagi acara rifle 50 meter prone berpasukan wanita bersama Nur Suryani Taibi dan Ayuni Farhana Halim.


Projek Larian 100 Meter Bawah 10 saat, cungkil pelari pecut terpantas dalam tempoh 5 tahun

PUTRAJAYA, 5 November - Malaysia bakal melahirkan individu terpantas menerusi Projek Larian 100 Meter Bawah 10 saat (B10) di bawah kelolaan Kementerian Pengajian Tinggi (KPT).

Menterinya, Datuk Seri Dr Noraini Ahmad berkata, projek berkenaan akan mengambil tempoh lima tahun sehingga 2025 dengan Universiti Putra Malaysia (UPM) dilantik sebagai penyelaras program.

Program B10 ini bakal menggunakan khidmat bekas pelari pecut kebangsaan dan jurulatih berpengalaman.

Antaranya seperti Watson Nyambek, Nazmizan Muhammad, Mohd Poad Md Kassim, M Balamurugan, Azmi Ibrahim, Hamberi Mahat, Mohd Manshahar Abdul Jalil serta Tan Kok Lim.

Pemilihan pelatih dijangka bermula pada bulan Februari tahun depan dengan had umur 18 hingga 22 tahun.

Pelatih juga perlu melepasi empat ujian utama yang ditetapkan.

Setiap pelatih akan menjalani tempoh latihan antara satu hingga lima tahun dan akan menerima elaun bulanan sepanjang berada dalam program khas ini.

Untuk rekod, antara nama-nama besar yang pernah cemerlang dalam acara riben biru ini adalah Tan Sri Dr M Jegathesan, Datuk Rabuan Pit, Watson Nyambek dan Khairul Hafiz Jantan.


Jawatankuasa Siasatan Dalaman terima keputusan WPA batal penyertaan dan kemenangan Ziyad

KUALA LUMPUR 5 November - Jawatankuasa Siasatan Dalaman mendapati atlet para olahraga, Muhammad Ziyad Zolkefli dan jurulatihnya, tidak dapat membuktikan bahawa mereka tiba pada waktu yang ditetapkan untuk pendaftaran di bilik panggilan dalam acara Lontar Peluru F20 di Temasya Sukan Paralimpik Tokyo 2020. Sekali gus menerima keputusan yang dibuat oleh Olahraga Para Dunia (WPA) untuk membatalkan penyertaan dan kemenangan Ziyad.

Jawatankuasa membuat keputusan berkenaan hasil sesi pertemuan serta dokumen yang diperoleh.

Menerusi satu kenyataan, Menteri Belia dan Sukan, Datuk Seri Ahmad Faizal Azumu berkata, meskipun menerima keputusan WPA itu, namun Persatuan Olahraga Para Negara dan Majlis Sukan Negara tetap mengemukakan pandangan Malaysia ekoran kekeliruan peraturan teknikal Olahraga Para khususnya berkaitan peraturan 'Did not start' (DNS).

Pihak KBS juga akan memastikan tindakan susulan yang wajar diambil oleh atlet, jurulatih dan juga pegawai bagi tujuan kesedaran, pengajaran dan penambahbaikan serta rujukan pada masa akan datang.


Individu semua peringkat umur yang lengkap divaksin dibenarkan masuk ke stadium mulai 8 November

KUALA LUMPUR 5 November - Khabar gembira khususnya buat peminat bola sepak tanah air. Individu yang lengkap divaksin bagi semua peringkat umur dibenarkan masuk ke stadium berkuat kuasa 8 November ini.

Menteri Kanan Pertahanan, Datuk Seri Hishamuddin Tun Hussein dalam satu kenyataan memaklumkan, kebenaran sama turut terpakai bagi semua fasiliti sukan.

Bagaimanapun, bagi kanak-kanak berumur di bawah 18 tahun yang belum atau tidak lengkap vaksinasi masih tidak dibenarkan memasuki stadium dan semua fasiliti sukan.

Selain itu, aktiviti makan dan minum di dalam stadium masih belum dibenarkan.

Dalam pada itu, orang ramai dinasihat memanfaatkan sepenuhnya kelonggaran yang diberi dengan penuh berdisiplin dan bertanggungjawab.

Penghujung September lalu, Perdana Menteri, Datuk Seri Ismail Sabri Yaakob mengumumkan kelonggaran kehadiran penonton ke stadium selepas tiada lagi negeri berada di dalam Fasa Satu Pelan Pemulihan Negara (PPN).


Persediaan Sukan Olimpik Paris dan Los Angeles, MOM cadang tubuh organisasi pantau sukan prestasi tinggi

KUALA LUMPUR, 2 November - Majlis Olimpik Malaysia (MOM) mencadangkan untuk menubuhkan sebuah organisasi bagi memantau sukan berprestasi tinggi.

Ia akan menggabungkan pihak MOM dan wakil-wakil agensi kerajaan.

Jelas Presiden MOM, Tan Sri Norza Zakaria, ini perlu sebagai persediaan bagi menghadapi Sukan Olimpik Paris 2024 dan Sukan Olimpik Los Angeles 2028.

Organisasi sukan berprestasi tinggi yang dicadangkan ini perlu bebas dari sebarang perubahan struktur kerajaan atau politik.

Beliau berkata demikian kepada media selepas mempengerusikan Mesyuarat Lembaga Eksekutif MOM kali ke-2 sesi 2021-2025 di ibu negara.


Tidak dinyatakan secara khusus dalam Bajet 2022, KBS jamin Program Podium tetap diteruskan

KUALA LUMPUR, 1 November - Kementerian Belia dan Sukan (KBS) memberi jaminan bahawa program atlet berprestasi tinggi atau Program Podium akan tetap diteruskan walaupun ia tidak dinyatakan secara khusus dalam pembentangan Bajet 2022 hujung bulan lalu.

Sejumlah RM244 juta diperuntukkan dalam Bajet 2022 sebagai usaha membantu mengembangkan lagi industri sukan negara.

Pengumuman peruntukan itu bersifat umum dan tidak menyatakan secara khusus terhadap Program Podium dan sebagainya.


KUALA LUMPUR, 1 November - Kejohanan dwitahunan, Sukan Malaysia atau SUKMA mungkin akan dianjurkan secara berfasa pada masa depan.

Bagaimanapun, Menteri Belia dan Sukan, Datuk Seri Ahmad Faizal Azumu berkata, ia masih bergantung kepada persetujuan daripada semua negeri yang terlibat.

Sebelum ini, penganjuran temasya edisi 2020 yang sepatutnya berlangsung di Johor terpaksa ditangguhkan beberapa kali akibat pandemik COVID-19.

Situasi ini jelas memberi impak besar terhadap mental dan motivasi atlet muda negara yang telah lama menjalani persiapan bagi menghadapi temasya berkenaan.

Tambahnya, sekiranya ada negeri yang berminat untuk menganjurkan beberapa jenis sukan, cadangan itu boleh dipertimbangkan.

Sebelum ini beliau menjelaskan Majlis Sukan Negara (MSN) akan menganjurkan Temasya SUKMA dan Sukan PARA SUKMA 2022 di Kuala Lumpur selepas tuan rumah Johor menangguhkan penganjurannya ke 2024.


'Selamat datang Harimau Malaya', gah tempah slot automatik Piala Asia B-23 2022 selepas juarai Kumpulan J

ULAANBAATAR, 31 Oktober - Malaysia menempah slot automatik ke Piala Asia Bawah 23 tahun 2022 selepas berjaya mengikat Thailand 0-0 dalam aksi terakhir Kumpulan J di Mongolia hari ini.

Keputusan itu membolehkan Malaysia menamatkan kempen kelayakan selaku juara peringkat Kumpulan.

Dalam perlawanan yang berlangsung dalam suhu -5 darjah celcius itu, pasukan negara dilihat lebih mendominasi permainan apabila menguasai permainan hampir keseluruhan separuh masa pertama.  Reputasi Thailand yang gah membenam cabaran Laos dalam perlawanan terdahulu jelas tidak menjejaskan aksi anak buah Brad Maloney yang mempamerkan corak permainan lebih tersusun. Bersambung babak kedua, kedua-dua pasukan saling mengatur gerakan untuk mencari gol namun tidak berhasil sehinggalah wisel penamat dibunyikan, kedudukan kekal 0-0.  Dengan keputusan itu, Malaysia menduduki tangga teratas dalam kumpulan J, mengumpul tujuh mata hasıl dua kemenangan dan satu seri manakala Thailand di kedudukan kedua kumpulan dengan lima mata.


Harimau Malaya bermula langkah kanan, bungkam Laos untuk terajui Kumpulan J

ULAANBAATAR, 25 Oktober - Bolasepak Kelayakan Piala Asia Bawah 23 Tahun 2022. Malaysia mencatat kemenangan pertama menewaskan Laos 1-0 dalam perlawanan Kumpulan J yang berlangsung di MFF Stadium, Ulaanbaatar petang tadi.  Kemenangan tersebut meletakkan pasukan negara ditangga teratas kumpulan apabila Thailand dan tuan rumah, Mongolia hanya mencatat keputusan seri 1-1 dalam perlawanan sebelumnya.

Bermain dalam şuhu enam darjah celsius, pasukan negara menguasai separuh masa pertama.

Hanya sesekali lawan melakukan serangan balas namun mudah dipatahkan pertahanan Malaysia. Babak pertama bagaimanapun berakhir 0-0.  Separuh masa kedua, jurulatih Brad Maloney melakukan tiga pertukaran, mengeluarkan Mohd Azam Azmi dan memasukkan Quentin Cheng, Syafik Ismail dengan Hakimi Abdullah dan Umar Kaseem dengan Hairey Hakim.  Hasilnya, pada minit ke-68, lorongan deras Quentin Cheng dari sebelah kiri petak penalti Laos berjaya disempurnakan Muhammad Nur Azfar Fikri Azhar untuk gol pendahuluan Malaysia.  Laos kemudian cuba menggandakan serangan bagi mendapatkan gol penyamaan namun kekebalan benteng pertahanan negara memastikan kemenangan pertama milik Malaysia.


COVID-19 masih ancaman utama sukan negara, insiden menimpa pasukan NSFC perlu jadi pengajaran

IPOH, 24 Oktober - 'Jadikan pengajaran'.

Itu nasihat Menteri Belia dan Sukan, Datuk Seri Ahmad Faizal Azumu selepas 20 pemain Negeri Sembilan FC (NSFC) disahkan positif COVID-19.

Beliau meminta semua pihak yang terlibat dalam sukan agar lebih berhati-hati sepanjang pandemik ini.

Menurut Datuk Seri Ahmad Faizal, pihak Liga Bola Sepak Malaysia (MFL) perlu melaksanakan prosedur ketat sekiranya berlaku jangkitan COVID-19 dalam kalangan pemain.

Beliau ditemui pada program Senamrobik Perdana Peja Trophy 2021 di Padang Bola Sepak Lintau, Manjoi, Ipoh.


Hari Sukan Negara tingkat produktiviti masyarakat

PUTRAJAYA, 9 Oktober - Setelah lebih setahun berdepan pandemik COVID-19, aktiviti bersukan perlu diperbaharui semula.

Menteri Komunikasi dan Multimedia, Tan Sri Annuar Musa, mengharapkan aktiviti sihat itu dilakukan semua peringkat masyarakat bagi meningkatkan produktiviti dan keluar dari kemurungan.

Beliau merasmikan Hari Sukan Negara (HSN) 2021 peringkat KKMM pagi tadi yang turut dihadiri Ketua Setiausaha, Datuk Seri Mohammad Mentek dengan kehadiran 50 petugas.


Pelan Tindakan Industri Sukan Negara digubal

PUTRAJAYA, 9 Oktober - Kementerian Belia dan Sukan (KBS) sedang menggubal Pelan Tindakan Industri Sukan Negara.

Menurut Perdana Menteri Datuk Seri Ismail Sabri Yaakob, penggubalan dibuat selepas mengambil kira faktor sukan sebagai antara penyumbang dalam ekonomi negara.

Berdasarkan data Kementerian Perdagangan Antarabangsa dan Industri (MITI), sebanyak RM430 juta dibelanjakan rakyat Malaysia untuk tujuan sukan dan riadah sepanjang tahun lalu.

Terdahulu Datuk Seri Ismail Sabri merasmikan Sambutan Hari Sukan Negara 2021.

Sambutan dibuat secara hibrid bertemakan Menuju ke Arah Negara Bersukan.


England tarik diri dari Kejohanan Badminton Piala Thomas

KUALA LUMPUR, 5 Oktober - Badminton Piala Thomas dan Piala Uber 2021.

England hari ini menarik diri dari menyertai Kejohanan Badminton Piala Thomas.

Ia secara tidak langsung memberi kelebihan kepada Malaysia, yang diundi bersama dalam kumpulan D. Merujuk kenyataan terkini Badminton England di laman rasmi mereka, badmintonengland.co.uk, pasukan itu menarik diri dari selepas 3 pemain perseorangan utama, dilanda kecederaan.

Meskipun tidak mendedahkan nama pemain-pemain tersebut, namun dalam senarai awal, pasukan itu menyenaraikan pemain nombor 51 dunia Toby Penty, pemain ranking 205 Johnnie Torjussen, Harry Huang di ranking ke 319 dan Ethan Rose, ranking 436.

Malaysia dalam pada itu dijangka tidak menempuhi laluan sukar apabila hanya akan beraksi dalam dua perlawanan kumpulan, bertemu Jepun dan Kanada.

Di atas kertas, Malaysia dan Jepun dijangka mara ke perlawanan suku akhir selepas England menarik diri, namun harus berhati-hati dengan Kanada tambahan Negara menghantar pasukan muda ke Piala Thomas kali ini.

Skuad Piala Thomas Malaysia kali ini dibarisi Lee Zii Jia, Ng Tze Yong, Cheam June Wei, Leong Jun Hao dan Aidil Sholeh untuk pemain perseorangan manakala Aaron Chia, Soh Wooi Yik, Goh Sze Fei, Nur Izzuddin Rumsani, Man Wei Chong, Tee Kai Wun dan Low Hang Yee bagi beregu lelaki.

Jangan lupa saksikan siaran langsung Kejohanan Piala Thomas dan Piala Uber 2021 di Saluran TV1, Saluran Sukan RTM dan Saluran TV Okey.


Piala Sudirman 2021: Malaysia tumpas di tangan Jepun

VANTAA, 3 Oktober - Cabaran skuad badminton Malaysia dalam kempen Piala Sudirman 2021 di Vantaa, Finland berakhir di peringkat separuh akhir selepas tumpas 1-3 kepada Jepun awal pagi tadi.

Begitupun, pujian harus diberikan kepada barisan pemain muda negara yang berjaya mara ke saingan empat pasukan terbaik kejohanan selepas 2009.

Ia kekalahan kedua Malaysia kepada Jepun selepas ditundukkan 1-4 pada aksi terakhir peringkat Kumpulan D sebelum ini.

Kali terakhir Malaysia mengatasi Jepun dalam Piala Sudirman ialah pada edisi 2005 di Beijing, China.

Mata tunggal Malaysia dalam aksi separuh akhir tersebut diperoleh menerusi saingan perseorangan lelaki, Lee Zii Jia yang berjaya mengejutkan perseorangan lelaki nombor satu dunia, Kento Momota dengan keputusan 22-20, 21-19.

Tewas di peringkat separuh akhir bermakna Malaysia berkongsi pingat gangsa dengan Korea Selatan yang tumpas 0-3 kepada juara bertahan, China dalam satu lagi aksi sama.


Agong, Raja Permaisuri zahir ucapan takziah pemergian Datuk Seri Zolkples

KUALA LUMPUR, 3 Oktober - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah pada hari ini menzahirkan ucapan takziah kepada keluarga Allahyarham Datuk Seri Zolkples Embong.

Turut menzahirkan ucapan sama, Menteri Belia dan Sukan, Datuk Seri Ahmad Faizal Azumu serta Ketua Pengarah Majlis Sukan Negara (MSN), Datuk Ahmad Shapawi Ismail.

Seri Paduka Baginda berdua turut menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini.

Selain itu, Seri Paduka Baginda berdua turut mendoakan agar roh Allahyarham dicucuri rahmat oleh Allah SWT dan ditempatkan di kalangan para solihin.

Pemergian Datuk Seri Zolkples disifatkan sebagai kehilangan besar buat dunia sukan tanah air dan Seri Paduka Baginda berdua menyanjung tinggi segala khidmat, jasa dan perngorbanan Allahyarham kepada negara.


Datuk Seri Zolkples meninggal dunia

KUALA LUMPUR, 3 Oktober - Hari ini arena sukan tanah air dikejutkan dengan pemergian bekas Ketua Pengarah Majlis Sukan Negara, Datuk Seri Zolkples Embong.

Allahyarham yang juga seorang penganalisis sukan berkaliber ditemukan meninggal dunia di kediamannya di Pandan Indah, pagi tadi dipercayai akibat serangan jantung.

Dilahirkan pada 1 Mac 1959 di Dungun, Terengganu, beliau mula menerajui MSN selaku Ketua Pengarah pada April 2007 sehingga Disember 2014.

Sepanjang tujuh tahun bergelar Ketua Pengarah MSN, beliau pernah memikul tanggungjawab menjadi Ketua Kontinjen Malaysia ke Sukan Asia 2010 di Guangzhou, China.

Pengalaman luas Allahyarham dalam sukan turut dicurahkan selepas bersara apabila dilantik sebagai Ketua Pegawai Eksekutif Sukan SEA 2017.

Bukan itu sahaja, sumbangan Datuk Seri Zolkples dalam bidang sukan mendapat pengiktirafan apabila pernah menerima Anugerah Pengurusan Sukan pada Majlis Anugerah Industri Sukan Negara 2012.

Jenazah Allahyarham Datuk Seri Zolkples dimandikan dan disembahyangkan di Masjid Seri Petaling sebelum dikebumikan di Kampung Sura, Dungun, hari ini.


KPT hargai 9 Atlet U-Olimpian, terima 'durian runtuh' RM5,000 setiap seorang

PUTRAJAYA, 2 Oktober - Atlet Olimpik negara terus dihargai.

Terbaharu 9 atlet yang mewakili negara pada Temasya di Tokyo 2020 menerima 'durian runtuh' RM5,000 setiap seorang daripada Kementerian Pengajian Tinggi (KPT). Menurut Menterinya, Datuk Seri Dr Noraini Ahmad, penghargaan tersebut diberikan kepada mereka yang turut digelar ‘U-Olimpian’.

Tambah Datuk Seri Dr Noraini, RM3,000 akan diberikan dalam bentuk tunai manakala baki RM2,000 lagi dalam bentuk Skim Simpanan Pendidikan Nasional.

Mereka yang menerima penghargaan ialah tiga atlet terjun iaitu Leong Mun Yee, Nur Dhabitah Sabri dan Wendy Ng Yan Yee manakala Khairulnizam Mohd Afendy dan Juni Karimah Noor Jamali daripada sukan pelayaran.

Tidak ketinggalan ratu gimnastik negara, Farah Ann Abdul hadi, Welson Sim daripada sukan renang, atlet memanah, Syaqiera Mashayikh serta Azreen Nabila Alias daripada olahraga.


Piala Sudirman, Malaysia tempah slot ke separuh akhir

VANTAA, 2 Oktober - Khabar gembira daripada kem badminton negara.

Malaysia berjaya menempah slot separuh akhir Piala Sudirman selepas menumpaskan Indonesia 3-2 di suku akhir kejohanan yang berlangsung di Vantaa, Finland, awal pagi tadi.Lebih membanggakan kejayaan itu menamatkan kemarau terkandas di suku akhir sebanyak tiga kali berturut-turut pada tiga edisi terakhir sebelum ini.

Hari cemerlang Malaysia bermula dengan aksi gandingan beregu lelaki negara, Aaron Chia-Soh Wooi Yik yang berjaya mengulangi pencapaian Sukan Olimpik 2020 apabila menumbangkan pasangan nombor satu dunia, Marcus Fernaldi Gideon-Kevin Sanjaya Sukamuljo dengan keputusan 21-12, 21-15.

Turut menyumbang mata kemenangan Malaysia ialah perseorangan lelaki, Lee Zii Jia dan beregu campuran negara, Hoo Pang Ron-Cheah Yee See.

Selepas ini Malaysia dijangka berhadapan cabaran sengit berikutan dijadual sekali lagi bertemu Jepun di peringkat separuh akhir pada esok.

Sebelum ini pasukan negara ditewaskan oleh Jepun 1-4 dalam saingan peringkat Kumpulan D.


KBS sedia bawa isu insiden Ziyad ke Mahkamah Timbang Tara Sukan

KUALA LUMPUR, 24 September - Kementerian Belia dan Sukan (KBS) mempertimbangkan kemungkinan membawa isu melibatkan Muhammad Ziyad Zolkefli pada Sukan Paralimpik Tokyo 2020 ke Mahkamah Timbang Tara Sukan (CAS) sekiranya gagal meyakinkan Jawatankuasa Paralimpik Antarabangsa (IPC) dan Persatuan Olahraga Para Dunia (WPA).

Menurut Menteri Belia dan Sukan, Datuk Seri Ahmad Faizal Azumu, pihaknya akan memohon agar satu sesi pendengaran khas IPC dan WPA terhadap rayuan yang dikemukakan sebelum ini.

Tambah beliau, KBS juga akan meneliti pandangan daripada jawatankuasa siasatan dalaman yang ditubuhkan bagi merancang pelan tindakan susulan mengenai insiden berkenaan.

Beliau berkata demikian ketika menggulung Usul Titah Diraja pada persidangan Dewan Rakyat pada Khamis.

Pada 31 Ogos lepas, kemenangan Muhammad Ziyad dinafikan selepas diklasifikasi sebagai ‘Did Not Start (DNS)’ atau tidak memulakan saingan susulan protes dilakukan terhadapnya oleh pasukan Ukraine yang mendakwa atlet para itu lewat melaporkan diri di bilik menunggu sebelum pertandingan berlangsung.


Pusat gimnasium kembali beroperasi  di negeri Fasa 2,3 PPN

KUALA LUMPUR, 18 September - Semua pusat gimnasium kecuali di negeri yang masih berada dalam Fasa Satu Pelan Pemulihan Negara (PPN) dibenarkan kembali beroperasi.

Bagaimanapun ia terhad untuk penggunaan individu yang telah melengkapkan vaksinasi COVID-19.

Perkara itu dinyatakan dalam kemas kini prosedur operasi standard (SOP) dikeluarkan Majlis Keselamatan Negara (MKN) yang dimuat naik di telegram rasmi malam tadi.

Mengikut SOP itu, pengoperasian semua fasiliti sukan dan rekreasi tertutup dibenarkan dalam Fasa 2 dan 3 PPN dengan pematuhan 50% kapasiti penggunaan atau kawasan dengan kawalan penyeliaan.

Kehadiran pekerja pula adalah tidak melebihi 60% tenaga kerja merangkumi pengurusan dan operasi untuk Fasa 2 dan 80% untuk Fasa 3.

Hanya individu yang telah lengkap vaksinasi boleh menggunakan kemudahan itu dan mereka dibenarkan membawa anak-anak berusia 17 tahun dan ke bawah bagi aktiviti tersebut dengan pematuhan SOP yang ketat.

Bagaimanapun, pengoperasian semua fasiliti sukan dan rekreasi terbuka dan tertutup awam adalah tertakluk kepada Pihak Berkuasa Tempatan (PBT) atau pihak berkuasa berkaitan.


e-AYVP lahirkan pemimpin belia - Datuk Seri Ahmad Faizal

KUALA LUMPUR, 17 September - Program Sukarelawan Belia ASEAN (e-AYVP) Filipina 2021 menjadi penggerak melahirkan lebih ramai pemimpin golongan belia pada masa akan datang.

Menurut Menteri Belia dan Sukan, Datuk Seri Ahmad Faizal Azumu program tersebut, mampu menyerlahkan potensi belia untuk mendepani cabaran akan datang terutama era pandemik COVID-19.

Program hasil kerjasama Universiti Kebangsaan Malaysia, Universiti Filipina, Sekretariat ASEAN serta Kementerian Belia dan Sukan Malaysia itu diadakan selama dua minggu bermula 30 Ogos lalu.

Ia berjaya mengumpulkan 231 peserta dari seluruh negara ASEAN termasuk tiga negara lain iaitu China, Jepun dan Korea.

Beliau berkata dalam ucapannya pada Majlis Penutup Program Sukarelawan Belia ASEAN (e-AYVP) Filipina 2021 melalui persidangan video hari ini.


'Selamat tinggal' dunia badminton, Goh Jin Wei umum persaraan

KUALA LUMPUR, 13 September - Ini berita mengejutkan dari kem badminton negara.

Bekas juara remaja dunia, Goh Jin Wei hari ini mengumumkan persaraannya daripada sukan itu pada usia 21 tahun.

Pemain berasal dari Pulau Pinang mengumumkan persaraan pada usia muda itu menerusi satu video yang dimuat naik di YouTubenya hanya dua hari selepas tidak tersenarai dalam skuad Piala Sudirman.

Jin Wei menyatakan antara sebab keputusannya itu kerana tempoh pemulihan yang panjang selepas menjalani pembedahan akibat sakit dalam perut pada 2019.

Dalam masa sama, beliau turut mengucapkan terima kasih kepada Persatuan Badminton Malaysia (BAM) dan juga buat semua rakan dan peminatnya.

Jin Wei turut berharap semua kekecewaan dan impiannya dapat diteruskan oleh rakan-rakan seperjuangan, Lee Zii Jia dan Lai Pei Jing.

Pada Sabtu, BAM tidak menyenaraikan Jin Wei dalam skuad Piala Sudirman disebabkan tidak bersedia dari segi fizikal untuk kejohanan berpasukan campuran itu tetapi menyenaraikannya untuk Piala Uber.


Atlet Paralimpik terima mata ganjaran, penghantaran makanan dari Grab Malaysia

PUTRAJAYA, 10 September - Tiga pemenang pingat emas menerima satu juta mata ganjaran serta penghantaran makanan percuma selama setahun daripada Grab Malaysia.

Bonnie Bunyau Gustin, Cheah Liek Hou dan Abdul Latif Romly menikmati manfaat berkenaan sebagai menghargai kejayaan mereka di Sukan Paralimpik Tokyo 2020.

Syarikat penghantar makanan itu turut menghargai pencapaian pingat perak dimenangi Jong Yee Khie dan Chew Wei Lun; dengan memberikan mereka 500,000 mata ganjaran dan juga penghantaran makanan percuma selama setahun.

Tidak dilupakan, Atlet lontar peluru para negara Muhammad Ziyad Zolkefli turut menikmati ganjaran 50,000 mata dan penghantaran percuma sebagai menghargai usaha dan pencapaiannya di peringkat antarabangsa.

Pengarah Urusan Grab Malaysia, Sean Goh menerusi satu kenyataan berkata, pihaknya akan terus mewujudkan inklusiviti dan persamaan lebih besar di Asia Tenggara khususnya kepada golongan OKU yang berusaha untuk berdikari dan peluang untuk menjadi ahli masyarakat yang produktif.

Sementara itu, Presiden Majlis Paralimpik MPM, Datuk Seri Megat D Shahriman Zaharudin berterima kasih atas sokongan dan pengiktirafan yang diberikan bagi meraikan kejayaan Paralimpian di Sukan Paralimpik Tokyo itu.


Gimnasium dan sukan padang, perlu dibenarkan beroperasi - KBS

JOHOR BAHRU, 8 September - Kementerian Belia dan Sukan (KBS) mengesyorkan supaya gimnasium dan sukan padang dibenarkan beroperasi mengikut Prosedur Operasi Standard (SOP).

Ia susulan kelonggaran diberikan kepada industri kreatif berkuatkuasa, esok.

Jelas menterinya, Datuk Seri Ahmad Faizal Azumu, operasi semula gimnasium bukan sahaja dapat membantu operator dan jurulatih terlibat yang terjejas pendapatan, malah membantu kecergasan atlet.

Cadangan berkenaan katanya sudah disuarakan kepada Kementerian Kesihatan Malaysia (KKM) dan Majlis Keselamatan Negara (MKN).

Beliau berkata demikian selepas melawat Pusat Pemberian Vaksin (PPV) Pandu Lalu OKU Sentral di Pusat Akuatik MBJB Arena Larkin, Johor Bahru.


Paralimpik Tokyo 2020: Pencapaian cemerlang kontinjen Malaysia

SEPANG, 7 September - Pencapaian yang Cemerlang.

Itu rumusan diberikan Menteri Belia dan Sukan, Datuk Seri Ahmad Faizal Azumu terhadap prestasi keseluruhan kontinjen Paralimpik Malaysia di di Tokyo yang berjaya membawa pulang 3 emas dan 2 perak.

Pencapaian itu sekali gus meletakkan Malaysia di ranking ke 39 daripada 170 negara bertanding dan kedua terbaik Asean di belakang Thailand.

Menurut Datuk Seri Ahmad Faizal, walaupun kem olahraga gagal mempertahankan dua pingat emas di Rio 2016 melalui Mohamad Ridzuan Mohamad Puzi dan Muhammad Ziyad Zolkefli, namun pingat emas daripada atlet powerlifting, Bonnie Bunyau dan atlet Badminton Cheah Liek Hou dianggap pelengkap kepada pencapaian gemilang Malaysia.

Datuk Seri Ahmad Faizal dan Datuk Megat ditemui selepas meraikan kepulangan 21 kontinjen negara terdiri daripada atlet dan pegawai di Lapangan Terbang Antarabangsa Kuala Lumpur.

Duo emas negara Abdul Latif Romly, Cheah Liek Hou dan bekas pemenang emas Rio 2016, Ridzuan Puzi menjadi kumpulan atlet terakhir pulang ke tanah air.

Edisi Tokyo 2020 menjadi pencapaian terbaik kontinjen paralimpik malaysia sepanjang enam penyertaan sejak tahun 1972.


Paralimpik Tokyo 2020 melabuhkan tirai

TOKYO, 6 September - Bandar raya Tokyo mengucapkan selamat jalan dan semoga bertemu lagi kepada kontinjen dan peserta Sukan Paralimpik 2020 selepas 12 hari berlangsung dan sebelum itu ditunda selama setahun akibat pandemik COVID-19.

Upacara penutup berlangsung penuh warna warni di Stadium Olimpik yang turut dihadiri Putera Mahkota Jepun, Putera Akishino, adik kepada Raja Naruhito.

Ketua Jawatankuasa Paralimpik Antarabangsa, Andrew Parsons mengumumkan bahawa Paralimpik Tokyo 2020 berjaya dilangsungkan bukan sahaja penuh bersejarah, malah juga dengan luar biasa.

Sejumlah 86 negara merekodkan kejayaan medal dengan 62 daripadanya memenangi sekurang-kurangnya satu pingat emas.

Temasya ini berlangsung tanpa kehadiran penonton dengan penyertaan kira-kira 2,000 atlet dan pegawai.

Persembahan di dalam stadium menampilkan tarian break-dance, kostum rama-rama dan pelbagai acara kebudayaan sebelum persembahan bunga api di sekitar stadium sebagai penutup acara.

Gabenor Tokyo, Yuriko Koike menyerahkan bendera Paralimpik kepada Parsons yang kemudian menyerahkannya kepada Datuk Bandar Paris, Anne Hidalgo sebagai tuan rumah bagi edisi 2024.

Sepanjang temasya itu berlangsung, sebanyak 539 pingat emas dalam 22 acara dipertandingkan dan semuanya diadakan secara tertutup ekoran COVID-19.


Paralimpik Tokyo 2020 pencapaian terbaik kontijen Malaysia

TOKYO, 5 September - Edisi Paralimpik Tokyo 2020 merupakan pencapaian terbaik negara sepanjang 6 penyertaan sejak 1972.

Ketua Kontinjen Malaysia, Datuk Seri Megat D Shariman Zaharuddin yang juga Presiden Majlis Paralimpik Malaysia (MPM) berkata, walaupun menghadapi pelbagai kekangan susulan penularan COVID-19 serta insiden penarikan semula pingat emas Ziyad Zolkefli, mereka masih tetap berjaya mencapai sasaran yang ditetapkan.

Pada edisi di Rio 2016, Malaysia mencipta sejarah apabila berjaya memenangi 3 pingat emas menerusi atlet olahraga Mohd. Ridzuan Mohd Puzi dalam acara 100 meter, Mohd Ziyad dalam acara lontar peluru dan Abdul Latif dalam acara lompat jauh.


Agong, Raja Permaisuri bangga kejayaan Abdul Latif Romly

KUALA LUMPUR, 5 September - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah bertitah pencapaian cemerlang Abdul Latif Romly membuktikan bahawa Malaysia mampu melahirkan atlet dan individu yang berkualiti, berkaliber dan bertaraf antarabangsa.

Dalam catatan menerusi laman Facebook rasmi Istana Negara, Seri Paduka berdua bertitah ia juga membuktikan bahawa dengan iltizam, semangat perjuangan yang tinggi dan usaha yang bersungguh-sungguh, rakyat Malaysia mampu bersaing dan berjaya di peringkat dunia.

Selain itu, Seri Paduka berdua menzahirkan ucapan selamat maju jaya kepada atlet kelahiran Perlis itu dan mendoakan semoga beliau dilimpahi kejayaan cemerlang berterusan dan memahat sejarah serta mengharumkan nama di kejohanan akan datang.


'Pingat pertama Bonnie bakar semangat saya' - Liek Hou

TOKYO, 5 September - Juara dunia enam kali, Cheah Liek Hou menjadi pemenang pingat emas pertama dalam acara badminton Sukan Paralimpik, selepas menewaskan musuh utamanya Anrimusthi Dheva dari Indonesia pada final perseorangan lelaki SU5.

Kejayaannya itu juga sekali gus menghadiahkan kilauan emas kedua buat kontinjen negara di Paralimpik Tokyo 2020.

Ini kali pertama acara badminton dipertandingkan pada Sukan Paralimpik.

Pada aksi final yang berlangsung di Stadium Nasional Yoyogi itu, Liek Hou menewaskan Dheva yang juga pemain pilihan pertama Paralimpik dengan keputusan 21-17, 21-15.

Sebaik sahaja menang, Liek Hou dilihat merebahkan dirinya di atas gelanggang sebagai tanda lega sebelum menerpa ke arah jurulatih, Datuk Rashid Sidek bagi meraikan kejayaannya itu.

Kemenangan itu juga membolehkan Liek Hou mengekalkan rekod lima perlawanan tanpa kalah di Sukan Paralimpik, termasuk tiga kemenangan pada peringkat Kumpulan B.

Terdahulu pada peringkat separuh akhir, pemain berusia 33 tahun itu berjaya mengalahkan pemain Taiwan, Fang Jen-yu dalam tiga set 15-21, 21-10 dan 21-16, untuk layak ke perlawanan akhir.

Beliau mengucapkan ribuan terima kasih kepada semua rakyat Malaysia yang menyokongnya, terutama keluarga, barisan jurulatih, Kementerian Belia dan Sukan, Majlis Sukan Negara dan Institut Sukan Negara.

Tambah beliau, hasil perbincangan dan bimbingan jurulatih semasa perlawanan berjaya membantunya menundukkan pemain Indonesia Anrimusthi Dheva 21-17, 21-15 untuk memenangi pingat emas.


KBS teliti ganjaran setimpal buat Ziyad

YAN, 4 September - Kementerian Belia dan Sukan (KBS) sekali lagi menegaskan jaguh lontar peluru para negara, Muhammad Ziyad Zolkefli bakal menerima ganjaran di atas usaha yang ditunjukkannya di Paralimpik Tokyo 2020.

Menterinya, Datuk Seri Ahmad Faizal Azumu berkata ketika ini pihak KBS sedang meneliti bentuk ganjaran yang sewajarnya buat Muhammad Ziyad.

Menurut Datuk Seri Ahmad Faizal, meskipun Ziyad tidak dapat membawa pulang pingat emas gara-gara kesilapan teknikal, atlet berusia 31 tahun dari Selangor itu tetap akan menerima penghargaan daripada kerajaan.

Sebelum ini ganjaran di bawah insentif Skim Hadiah Kemenangan Sukan hanya diberikan kepada atlet-atlet yang berjaya meraih pingat pada temasya sukan mengikut tahap yang ditentukan. Bagaimanapun, jelas Datuk Seri Ahmad Faizal, insiden yang berlaku terhadap Ziyad adalah sesuatu yang diluar jangkaan apabila pingat emas acara lontar peluru F20 yang dimenanginya tidak diiktiraf, selain rekod dunia yang dicatatnya iaitu 17.94 meter turut dibatalkan.


Abdul Latif sumbang emas ketiga buat negara

TOKYO, 4 September - Atlet lompat jauh para negara, Abdul Latif Romly meraih pingat emas ketiga negara apabila memenangi acara lompat jauh lelaki T20 pada Sukan Paralimpik Tokyo 2020, hari ini.

Abdul Latif membuat lompatan terbaik dengan catatan 7.45 meter (m).

Kejayaan itu menyaksikan dia berjaya mempertahankan pingat emas yang dimenanginya di Rio 2016, sekali gus membantu kontinjen Malaysia mencapai sasaran 3 pingat emas di temasya Tokyo.

Sebelum itu, Malaysia memenangi emas pertama menerusi atlet powerlifting, Bonnie Bunyau Gustin dan emas kedua pula dihadiahkan Cheah Liek Hou dalam acara badminton.

Selain itu kontinjen negara juga memperoleh dua pingat perak menerusi Jong Yee Khie dalam acara powerlifting dan Chew Wei Lun dalam sukan boccia.


Perdana Menteri ucap tahniah kepada Liek Hou

KUALA LUMPUR, 4 September - Perdana Menteri Datuk Seri Ismail Sabri Yaakob merakamkan ucapan syabas di atas kejayaan Cheah Liek Hou yang menyumbang emas kedua kepada Keluarga Malaysia pada temasya Sukan Paralimpik Tokyo, hari ini.

Menerusi catatan di Facebook rasminya hari ini, Datuk Seri Ismail Sabri berkata, prestasi yang dipamerkan juara dunia enam kali itu adalah amat menakjubkan.

Perdana Menteri turut berkata semangat dan kecekalan dipamer atlet paralimpik negara itu telah menjadi inspirasi buat seluruh warga Keluarga Malaysia.

Liek Hou, pemain nombor dua dunia, menjadi pemenang pingat emas pertama dalam sukan badminton di Sukan Paralimpik, selepas menewaskan pemain Indonesia, Anrimusthi Dheva, 21-17, 21-15 pada perlawanan akhir perseorangan lelaki SU5.

Dengan kemenangan itu, Malaysia kini memenangi dua pingat emas selepas emas pertama dimenangi atlet powerlifting, Bonnie Bunyau Gustin.

Turut sama menzahirkan ucapan tahniah ialah Menteri Belia dan Sukan, Datuk Seri Ahmad Faizal Azumu dan juga legenda badminton negara, Datuk Lee Chong Wei.


Kilauan emas kedua di Tokyo, Liek Hou tumbangkan pemain No 1 dunia di pentas akhir

TOKYO, 14 September - Jaguh badminton para negara, Chieh Liek Hou menghadiahkan pingat emas kedua buat kontinjen negara di pentas akhir acara perseorangan lelaki SU5 selepas menundukkan pemain ranking nombor satu dunia dari Indonesia, Dheva Anrimusthi.

Beraksi di gelanggang badminton Stadium Nasional Yoyogi, Liek Hou mempamerkan aksi yang cukup membanggakan dengan menguasai keseluruhan permainan yang berakhir dengan 21-17, 21-15.

Aksi konsisten yang dibawakan Liek Hou dalam kedua-dua set seakan tidak memberi ruang kepada Dheva untuk mengutip mata.

Meskipun Dheva cuba mendahului pada set kedua, namun "comeback" dilakukan Liek Hou membuahkan hasil sehingga membenam jaguh dari Indonesia itu.

Sekali gus, mengesahkan pingat emas buat Liek Hou, manakala Perak milik Dheva.

Sementara rakan senegaranya, Suryo Nugroho membawa pulang gangsa selepas menewaskan Fang Jen Yu dari Taiwan.

Kemenangan ini bermakna kontinjen negara kini mengutip empat pingat di temasya Paralimpik Tokyo dengan 2 emas dan 2 perak.


KBS tubuh jawatankuasa siasat insiden Ziyad

SEPANG, 4 September - Siasat hingga temui kebenaran.

Demikian tegas Menteri Belia Dan Sukan, Datuk Seri Ahmad Faizal Azumu yang memandang serius insiden pembatalan pingat emas jaguh lontar peluru para negara, Muhammad Ziyad Zolkefli di Paralimpik Tokyo 2020.

Menurut Datuk Seri Ahmad Faizal, siasatan itu bertujuan untuk mendapatkan gambaran sebenar mengenai insiden tersebut sekali gus menegakkan keadilan buat Ziyad.

Susulan itu, Datuk Seri Ahmad Faizal berkata pihaknya akan melantik bekas Ketua Pengarah Perkhidmatan Awam Malaysia, Tan Sri Borhan Dollah untuk mempengerusikan Jawatankuasa Siasatan Dalaman berkaitan insiden berkenaan.

Tan Sri Borhan akan dibantu dua lagi individu iaitu bekas Timbalan Ketua Setiausaha Kementerian Pertanian dan Industri Asas Tani, Datuk Salim Parlan serta Ketua Jurulatih Kesatuan Olahraga Malaysia, Mohd Manshahar Abdul Jalil.

Menurutnya, jawatankuasa itu juga berperanan mengemukakan laporan siasatan dan cadangan penambahbaikan kepada KBS dalam tempoh yang ditentukan.

Selain itu, Datuk Seri Ahmad Faizal turut menyeru kepada semua rakyat Malaysia agar menghentikan kecaman terhadap atlet Ukraine, Maksym Koval yang diumumkan pemenang pingat emas tersebut secara rasmi.


Rayuan Ziyad Zolkefli ditolak

TOKYO, 1 September - Rayuan kontinjen Malaysia dalam usaha mengembalikan pingat emas milik juara lontar peluru paralimpik negara, Ziyad Zolkefli telah ditolak pihak penganjur Paralimpik Tokyo 2020.

Rayuan tersebut ditolak pihak penganjur dalam mesyuarat antara chef-de-mission (CDM).

Atlet itu didakwa lewat tiba di 'call room' dan diklasifikasikan sebagai DNS (Did Not Start).

Susulan itu menjadikan Ziyad gagal mempertahankan pingat emas dimenanginya dalam acara lontar peluru F20 Sukan Paralimpik Tokyo 2020 meskipun telah memecahkan rekod dunia.


Malaysia kemuka rayuan berserta bukti, usaha kembalikan kemenangan Ziyad

PUTRAJAYA, 1 September - Delegasi Malaysia telah mengemukakan rayuan terhadap keputusan dibuat oleh penganjur susulan isu kemenangan Muhammad Ziyad Zolkefli yang dinafikan.

Demikian dimaklumkan Menteri Belia dan Sukan Datuk Seri Ahmad Faizal Azumu menerusi laman sosial beliau.

Pada acara akhir lontar peluru F20 Sukan Paralimpik 2020, kemenangan Muhammad Ziyad dengan catatan 17.94 meter tidak diktiraf susulan bantahan dikemukakan oleh atlet lawan dari Ukraine selepas tamat perlawanan akhir.

Menurut Datuk Seri Ahmad Faizal, ketika ini perbincangan sedang diadakan melibatkan pihak Teknikal Delegasi Malaysia dan dua lagi negara Australia serta Ecuador.

Sementara itu, Timbalan Menteri Belia dan Sukan, Datuk Seri Ti Lian Ker memaklumkan Malaysia dibenar untuk membuat rayuan dan akan mengemukakan bukti-bukti tersendiri bagi menyakinkan juri pertandingan.

Pihak juri akan mengadakan perbincangan berdasarkan bukti dikemukakan seperti rakaman video, masa bantahan dibuat dan sebagainya.

Keputusan rayuan tersebut bakal dipaparkan di laman web rasmi Sukan Paralimpik Tokyo 2020.

Sementara itu Perdana Menteri, Datuk Seri Ismail Sabri Yaakob menerusi akaun Twitternya meminta seluruh rakyat Malaysia berdoa agar kemenangan Muhamamad Ziyad diberikan semula sekali gus menjadi pingat emas kedua buat kontinjen Malaysia.Perdana Menteri dan Keluarga Malaysia bangga terhadap persembahan dipamerkan Muhammad Ziyad pada aksi di Tokyo.


Kemenangan Ziyad raih pingat emas dibatalkan

TOKYO, 31 Ogos - Atlet lontar peluru para negara, Muhammad Ziyad Zolkefli berdepan situasi sukar ketika ini dalam kempen Sukan Paralimpik Tokyo 2020.

Ia susulan kemenangan yang diraih atlet tersebut cuba dipertikai oleh atlet lawan sekali gus menyebabkan keputusan pemenang pingat emas kini milik atlet dari Ukraine, Maksym Koval.

Dalam saingan akhir tersebut Muhammad Ziyad menamatkan saingan dengan jarak lontaran sejauh 17.94 meter sebelum bantahan dikemukakan terhadapnya.

Semuanya berlaku apabila ada atlet lawan yang mengemukakan bantahan terhadap kemenangan Muhammad Ziyad selepas tamat perlawanan akhir.

Bagaimanapun masih tidak diketahui punca bantahan tersebut ditimbulkan.

Terdahulu, pingat emas pertama Malaysia di Tokyo dihadiahkan Jaguh powerlifting negara, Bonnie Bunyau Gustin pada aksi Sabtu lalu.


Paralimpik Tokyo: Tangisan kegembiraan Yee Khie

TOKYO, 30 Ogos - Air mata kegembiraan mengiringi atlet powerlifting negara, Jong Yee Khie ketika menaiki podium selepas merangkul pingat perak kategori lelaki 107 kilogram di Sukan Paralimpik Tokyo, hari ini.

Yee Khie gagal menahan perasaaan hibanya itu selepas tidak dapat meraikan kejayaan bersama ibunya, mendiang Chow Good Sing, yang meninggal dunia akibat sakit jantung pada Oktober tahun lepas.

Menurut Yee Khie, jika Sukan Paralimpik tidak dibatalkan kerana COVID-19 tahun lepas, ibunya sudah pasti dapat berkongsi kejayaan yang dilakarnya hari ini.

Bagaimanapun atlet berusia 32 tahun dari Kuching, Sarawak itu tetap gembira dengan kejayaannya itu meskipun gagal merealisasikan misi membawa pulang kilauan emas.

Pada aksi di Tokyo hari ini, Yee Khie mengesahkan pingat perak dalam percubaan keduanya, dengan angkatan seberat 237 kilogram.

Pencapaian itu berjaya menebus kekecewaannya menduduki tempat ketujuh bagi kategori 97 kilogram, ketika penampilan pertamanya di Rio 2016.

Ini merupakan pingat kedua diraih kem powerlifting negara, selepas Bonnie Bunyau Gustin yang bertanding bagi kategori lelaki 72kg, mencipta sejarah merangkul emas pada temasya berprestij itu Sabtu lepas.

Kejayaan Yee Khie meraih pingat perak pada Sukan Paralimpik Tokyo turut mendapat ucapan tahniah daripada Perdana Menteri, Datuk Seri Ismail Sabri Yaakob.Menerusi hantaran di Facebook, Datuk Seri Ismail Sabri meluahkan rasa bangga dengan Yee Khie yang telah menyahut cabarannya untuk mengibarkan jalur gemilang di bumi Tokyo.Perdana Menteri turut memberi penghargaan sama kepada jurulatih dan seluruh kontinjen negara di temasya berprestij berkenaan.


Paralimpik Tokyo: Wei Lun catat dua lagi kemenangan acara boccia individu campuran

TOKYO, 29 Ogos - Atlet boccia negara, Chew Wei Lun meneruskan rekod bersih tanpa kalah apabila mencatat kemenangan kedua berturut-turut dalam acara individu campuran BC1 peringkat kelayakan Kumpulan B di Sukan Paralimpik Tokyo, hari ini.

Wei Lun memulakan cabaran pertamanya pagi tadi apabila mengejutkan pemain nombor dua dunia, Witsanu Huadpradit dari Thailand menerusi kemenangan “tie-break”, 1-0, selepas terikat 3-3.

Pemain ranking ke-11 dunia itu kemudian mengekalkan momentum kemenangan apabila bangkit daripada ketinggalan 0-3, untuk menang bergaya ke atas pemain kelapan dunia, Sungjoon Jung dari Korea Selatan, 9-3.

Terdahulu, atlet berusia 25 tahun yang membuat kemunculan sulung di pentas Paralimpik itu menumpaskan atlet Brazil, Andreza Vitoria de Oliveira 5-2 dalam perlawanan pertama semalam.

Wei Lun yang kini mendahului Kumpulan B, akan berdepan Katerina Curinova dari Republik Czech dalam perlawanan terakhir esok.

Hanya dua atlet yang menduduki dua tempat teratas daripada setiap kumpulan akan layak ke peringkat suku akhir.


Bonnie terima ganjaran RM1 juta di bawah program SHAKAM

KUALA LUMPUR, 29 Ogos - Atlet powerlifting negara, Bonnie Bunyau Gustin bakal menerima insentif bernilai RM1 juta susulan kejayaannya memenangi pingat emas di Sukan Paralimpik Tokyo 2020 semalam.

Presiden Majlis Paralimpik Malaysia (MPM), Datuk Seri Megat D Shahriman Zaharudin berkata, imbuhan di bawah program Skim Hadiah Kemenangan Sukan (SHAKAM) itu adalah sama seperti yang diterima atlet Olimpik dan Paralimpik 2016 yang beraksi di Rio sebelum ini.

Bonnie berjaya memenangi pingat emas serta memecahkan rekod Paralimpik selepas melakukan angkatan 228 kilogram dalam kelas 72 kg lelaki.

Berdasarkan imbuhan SHAKAM, pemenang emas di Sukan Olimpik atau Paralimpik bakal menerima imbuhan RM1 juta manakala perak berjumlah RM300,000 dan gangsa RM100,000 selain tambahan bonus sekiranya memecahkan rekod temasya atau dunia.

Malah, mereka turut menerima Skim Imbuhan Tetap Olimpik yang diberikan secara bulanan sepanjang hayat dengan pemenang emas diberikan RM5,000, perak RM3,000 dan gangsa bernilai RM2,000.

Selain itu, atlet kelahiran Sarawak itu turut bakal menerima imbuhan tambahan daripada penaja FWD Takaful Berhad bernilai RM100,000 atas kejayaan memenangi pingat emas itu, termasuk ganjaran insentif daripada Kerajaan Sarawak.


Agong, Permaisuri ucap tahniah kepada Bonnie

KUALA LUMPUR, 28 Ogos - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan tahniah kepada atlet paralimpik negara Bonnie Bunyau Gustin yang menghadiahkan pingat emas pertama buat Malaysia pada Sukan Paralimpik Tokyo, Jepun hari ini.

Menerusi catatan di laman Facebook rasmi Istana Negara, Seri Paduka berdua turut menzahirkan rasa suka cita dan bangga atas kejayaan anak kelahiran Sarawak itu, sekali gus mengharumkan nama Malaysia di persada dunia.

Menurut Seri Paduka berdua, Bonnie merupakan kejayaan yang amat bermakna kepada Malaysia dan juga suntikan semangat buat rakan-rakan lain untuk meneruskan buruan pingat di temasya terbesar sukan paralimpik itu.

Seri Paduka berdua menyifatkan pencapaian cemerlang Bonnie sekali lagi membuktikan Malaysia mampu melahirkan atlet berkualiti, berkaliber dan bertaraf dunia.

Menurut catatan itu, kejayaan berkenaan juga membuktikan bahawa dengan iltizam, semangat perjuangan yang tinggi dan usaha bersungguh-sungguh, rakyat Malaysia sebenarnya mampu bersaing dan berjaya di peringkat dunia.

Seri Paduka Baginda berdua menzahirkan harapan agar kejayaan dan semangat perjuangan Bonnie turut menjadi sumber inspirasi kepada seluruh rakyat Malaysia, untuk berusaha mencapai kejayaan dalam bidang masing-masing di dalam negara mahu pun di persada antarabangsa.


Bonnie sumbang emas pertama dengan rekod baharu Paralimpik

TOKYO, 28 Ogos - Kilauan pingat emas pertama akhirnya berjaya dijelmakan kontinjen Malaysia apabila jaguh paralimpik negara, Bonnie Bunyau Gustin memenangi acara powerlifting hari ini.

Atlet berusia 22 tahun dari Sarawak itu beraksi cemerlang dengan melakukan angkatan seberat 228 kilogram, sekali gus mencatat rekod baharu Paralimpik dalam kategori 72 kilogram.

Menurut Bonnie, kejayaannya ini merupakan satu hadiah paling bermakna buat seluruh rakyat Malaysia sempena Hari Kebangsaan ke-64.

Selain gembira dengan pencapaiannya itu, Bonnie turut berharap kemenangan tersebut dapat dijadikan pembakar semangat buat rakan seperjuangan yang lain di Tokyo ketika ini.

Bonnie memulakan aksi dengan cemerlang apabila melakukan angkatan seberat 217 kilogram di percubaan pertama, 225 kilogram bagi percubaan kedua dan 228 kilogram, percubaan ketiga.

Dalam percubaan keempat, Bonnie cuba untuk memecahkan rekod dunia miliknya dengan angkatan 231 kilogram, namun tidak berjaya.

Bagaimanapun, catatannya 288 kilogram tersebut tetap berjaya memecahkan rekod temasya sebelum ini yang dipegang atlet Iraq, Rasool Mohsin dengan catatan 227 kilogram ketika di Paralimpik Rio 2016.

Pingat perak acara berkenaan diraih Mahmoud Attia dari Mesir yang melakukan angkatan seberat 191 kilogram manakala gangsa menjadi milik atlet dari Britain, Mickey Yule dengan angkatan 182 kilogram.


Sukan Paralimpik Tokyo 2020, dua atlet renang tamatkan saingan hari ini

TOKYO, 27 Ogos - Sukan Paralimpik Tokyo 2020.

Dua atlet para Malaysia beraksi di kolam renang hari ini.Jamery Siga turun untuk acara 50 meter kuak kupu-kupu lelaki.

Jamery yang berenang dalam saringan ketiga menamatkan saingan di kedudukan keenam.Dia mencatatkan masa 40.32 saat dan tidak berjaya layak ke pusingan seterusnya.Saringan dimenangni oleh perenang China, Tao Zheng dengan masa 32.84 saat.Tempat kedua, perenang Ukraine dan ketiga Kaeda Hinata dari Jepun.Dalam acara 50 meter Kuak kupu-kupu wanita pula,Perenang para negara, Brenda Anellia Larry hanya menamatkan saringan di tempat ketujuh.Brenda mencatat masa 1:00.62 saat, rekod Asia dalam acara tersebut.Namun catatan itu tidak memadai untuk dia mara ke pusingan final dengan kedudukan ke-13 keseluruhan.Saringan kedua itu diungguli oleh perenang China, Dong Lu di tempat pertama dan Jia Cheng ditempat kedua.Perenang Brazil pula menamatkan saringan di tempat ketiga.


Paralimpik Tokyo 2020: Nur Syaiful mara ke final acara 100 meter gaya bebas S5 lelaki

TOKYO, 26 Ogos - Perenang para negara, Muhammad Nur Syaiful Zulkafli mara ke final acara 100 meter gaya bebas S5 lelaki untuk menebus kekecewaan gagal mara ke final acara 200 meter gaya bebas semalam.

Nur Syaiful mara ke final selepas menduduki tangga ketiga pusingan kelayakan dengan catatan masa 1 minit 16.33 saat.

Perenang dari Brazil, Daniel De Faria Dias menamatkan aksi di tempat pertama dengan catatan masa 1 minit 13.02 saat.

Sementara Antoni Ponce Bertran dari Sepanyol di tempat ketiga dengan 1 minit 16.33 saat.

Aksi cemerlang itu meletakkan Nur Syaiful dalam kedudukan lapan perenang terbaik yang mara ke final dan di ranking ketujuh keseluruhan.

Nur Syaiful dijadualkan meneruskan perjuangan di final pukul 5 petang ini.


Paralimpik Tokyo 2020: Chee Chao Ming tewas, penyertaan Muhammad Nur Syaiful Zulkafli dibatalkan

TOKYO, 25 Ogos - Atlet para ping pong negara, Chee Chao Ming tewas 11-6, 11-7 dan 11-4 kepada Mohamed Kalem dari Itali dalam saingan Kumpulan C perseorangan lelaki pada hari pertama temasya Paralimpik Tokyo 2020.

Nasib Chao Ming kurang baik apabila terpaksa memulakan aksi di pentas terbesar dunia itu menentang pemenang pingat gangsa Paralimpik Rio 2016.

Namun begitu, Chao Ming yang membuat penampilan pertama di Paralimpik itu menggalas cabaran dengan baik dalam aksi yang berlangsung selama 20 minit di Gimnasium Metropolitan Tokyo.

Chao Ming bakal meneruskan misi mencapai sasaran untuk mara ke suku akhir menentang wakil Great Britain, Joshua Stacey sebelum mengakhiri peringkat kumpulan bertemu Lin Ma dari Australia, esok.

Antara pencapaian terbaik Chao Ming adalah merangkul gangsa di Sukan Para ASEAN 2017 dan Para Asia 2018.

Sementara itu, impian Muhammad Nur Syaiful Zulkafli untuk mara ke peringkat akhir acara renang S5 gaya bebas 200 meter lelaki terkubur selepas penyertaannya dibatalkan.

Menurut Pengarah Bahagian Paralimpik Majlis Sukan Negara (MSN), Mohd Sofian Hamzah, penyertaan Syaiful itu dibatalkan susulan kesilapan teknikal kerana meletakkan pita pelekat di bahagian bahunya yang terdapat bisul.

Dalam saringan pertama itu menyaksikan Antoni Ponce Betran dari Sepanyol menamatkan saingan di kedudukan pertama dengan catatan masa 2 minit 33.73 saat.

Manakala kedudukan kedua dimiliki perenang Brazil, Daniel de Faria dan Dmitrii Cher-niaev dari Jawatankuasa Olimpik Rusia-ROC di kedudukan ketiga.

Peluang masih terbuka buat Syaiful untuk menebus kekecewaan melalui baki tiga lagi saingan berbeza iaitu 50 meter gaya bebas S5, 100 meter gaya bebas S5 dan 100 meter kuak dada SB4.


PM mahu melihat lagu Negaraku berkumandang dan Jalur Gemilang berkibar sebanyak mungkin pada Sukan Paralimpik Tokyo 2020

PUTRAJAYA, 24 Ogos - Perdana Menteri, Datuk Seri Ismail Sabri Yaakob berhasrat melihat lagu Negaraku berkumandang dan Jalur Gemilang berkibar sebanyak mungkin pada Sukan Paralimpik Tokyo 2020.

Beliau turut percaya dengan semangat tinggi serta persiapan rapi yang dijalankan selama ini, sudah pastinya barisan atlet luar biasa ini boleh melakar kecemerlangan pada temasya sukan berprestij itu.

Dalam Majlis Pengukuhan Semangat Atlet Paralimpik Malaysia yang diadakan secara maya, Perdana Menteri berkata barisan atlet paralimpik yang berjuang di Tokyo merupakan kebanggaan negara dan berharap mereka dapat menjulang nama Malaysia di pentas sukan para terbesar dunia tersebut.

Turut sama perjumpaan dalam talian berkenaan, Ketua Kontinjen Para Malaysia, Datuk Seri Megat D Shahriman Zaharudin.

Selain itu, Datuk Seri Ismail Sabri turut menasihati atlet negara supaya menjaga kesihatan diri, kekal berdisiplin dan mematuhi setiap prosedur operasi standard (SOP) sepanjang berada di Jepun.

Sukan Paralimpik Tokyo 2020 akan dibuka secara rasmi hari ini dan berakhir pada 5 September.

Bagi edisi kali ini, seramai 22 atlet para akan membawa cabaran negara dalam sembilan jenis sukan.


22 atlet Paralimpik Tokyo 2020 buru pingat

KUALA LUMPUR, 11 Ogos - Edisi kali ini seramai 22 atlet termasuk empat atlet wanita akan menggalas cabaran negara dalam sembilan jenis sukan pada temasya Sukan Paralimpik Tokyo yang akan berlangsung pada 24 Ogos hingga 5 September ini.

Presiden Majlis Paralimpik Malaysia (MPM), Datuk Seri Megat D Shahriman Zaharudin berkata, kesemua atlet tersebut akan ditemani 16 jurulatih termasuk seorang 'chaperone' atau pengiring, selain 22 pegawai perubatan dan petugas sekretariat.

Datuk Seri Megat yang menggalas tugas sebagai ketua kontinjen negara ke temasya itu turut menjelaskan, semua pihak yang terlibat dengan persiapan atlet negara sedang memantau protokol berhubung prosedur operasi standard (SOP) COVID-19 menjelang termasya sukan itu.

Sebagai rekod, Malaysia mengambil bahagian pada Sukan Paralimpik sejak 1972 dan telah membawa pulang 11 pingat iaitu tiga emas, dua perak dan enam gangsa.


Pelumba sukan permotoran belum divaksin, mampu beri impak negatif kepada penyertaan di luar negara

SHAH ALAM, 10 Ogos - Penganjur Kejuaraan Cub Prix Malaysia, Safe Aim Mutual Sdn Bhd berharap kerajaan dapat mempercepatkan dasar vaksinasi bagi atlet di bawah umur 18 tahun.

Pengarahnya, Ron Hogg berkata, dalam kejuaraan Cub Prix sahaja hampir 90 pelumba yang berusia bawah 18 tahun belum lagi menerima vaksin, sekali gus mengetepikan mereka daripada menikmati kemudahan bagi penerima vaksin.

Jelas, Ron Hogg terdapat pelumba bawah 18 tahun ini turut mengambil bahagian di perlumbaan luar negara yang kebanyakannya mewajibkan setiap peserta mengambil vaksin COVID-19.

Antaranya pelumba seperti Hakim Danish dan Sharul Ezwan Mohd Sharil yang bersaing di European Talent Cup dan Asian Talent Cup berkemungkinan menerima impak negatif daripada situasi ini.

Tambah Ron Hogg, saingan Cub Prix yang dijadual bersambung September depan bakal dijalankan dalam konsep gelembung sukan bagi menjaga keselamatan pelumba-pelumba terutamanya yang belum menerima vaksin.


'The Pocket Rocketman' raih pingat perak Olimpik 2020

KUALA LUMPUR, 8 Ogos - Tahniah buat pelumba berbasikal negara, Datuk Muhammad Azizulhasni Awang atas kejayaan meraih pingat perak Olimpik 2020 di Izu Veldorome, hari ini.

Kejayaan tersebut memperbaiki pencapaian pingat gangsa yang diraih beliau dalam kempen temasya sama di Rio pada 2016.

Dalam perlumbaan akhir, penyandang juara, Jason Kenny dari Britain meraih pingat emas manakala pelumba Belanda, Harrie Lavreysen meraih gangsa.

Kejayaan Kenny menyaksikan dominasi Britain dalam acara keirin lelaki berterusan sejak Olimpik Beijing 2008 lagi.

Dikenali dengan gelaran 'The Pocket Rocketman' Datuk Muhammad Azizulhasni Awang mula memenangi pingat Olimpik pertamanya pada Temasya Rio 2016 dengan pingat gangsa dalam acara keirin, selepas tidak berupaya melayakkan diri ke peringkat akhir Olimpik Beijing 2008, dan menduduki tempat keenam dalam Olimpik London 2012.

Sementara itu, seorang lagi wakil negara, Muhammad Shah Firdaus Sahrom terlepas peluang untuk beraksi dalam saingan peringkat separuh akhir selepas terkandas di peringkat saringan suku akhir kedua.

Bagaimanapun semangat juang dipamerkan Muhammad Shah Firdaus untuk mara ke suku akhir wajar diberikan pujian terutama selepas bangkit daripada kemalangan di peringkat saringan semalam.


KBS percaya Datuk Azizulhasni, Shah Firdaus mampu lakar kejutan

TOKYO, 7 Ogos - Menteri Belia dan Sukan, Datuk Seri Reezal Merican Naina Merican masih menaruh harapan kilauan pingat terutamanya emas masih mampu dicapai di Tokyo.

Harapan kini terletak di bahu atlet lumba basikal negara, Datuk Azizulhasni Awang dan Mohd Shah Firdaus Sahrom untuk melakukan kejutan dalam acara keirin hari ini.

Menyedari saingan di Olimpik Tokyo tidak semudah yang disangka, Datuk Seri Reezal turut berdoa agar atlet negara cekal hadapi segala cabaran dan ujian.

Berbaki sehari sebelum temasya ditutup secara rasmi, kontinjen negara hanya berjaya merangkul satu pingat gangsa disumbang acara badminton beregu lelaki, gandingan Aaron Chia dan Soh Wooi Yik.


The Pocket Rocketman janji berjuang habis-habisan dalam acara keirin

TOKYO, 6 Ogos - Jaguh berbasikal trek negara, Datuk Mohd Azizulhasni Awang berjanji akan berjuang habis-habisan dalam acara kegemarannya iaitu keirin di Sukan Olimpik Tokyo esok.

The Pocket Rocketman berpendapat peluangnya untuk mengungguli acara keirin tampak cerah selepas terlepas peluang melayakkan diri ke peringkat suku akhir acara pecut semalam.

Datuk Azizulhasni yang merupakan pemenang pingat gangsa keirin di Rio 2016 sebaliknya bersyukur tersingkir dalam acara pecut kerana situasi itu dapat memberi kelebihan kepadanya terutamanya bagi mendapat rehat secukupnya sebelum kembali beraksi di Velodrome Izu.

Menerusi video yang dimuat naik dalam saluran YouTubenya, bertajuk ‘Pecutan Hari Kedua - Perjalanan Mengejar Kilauan Emas’, beliau turut mengulas mengenai prestasinya semalam.

Pelumba berusia 33 tahun ini tetap gembira dengan kayuhan diperagakannya walaupun terkandas di peringkat ketiga.

Pelumba yang bersaiz besar mempunyai kelebihan dari segi tenaga untuk menguasai acara pecut, berbanding pelumba yang bersaiz kecil sepertinya.

Pada masa sama, beliau memohon maaf kepada rakyat Malaysia susulan kegagalannya untuk mara lebih jauh dalam acara pecut.

Selain Datuk Azizulhasni, Muhammad Shah Firdaus Sahrom juga kandas selepas tewas dalam Saringan Dua.


Azizulhasni,Shah Firdaus mara pusingan ketiga

TOKYO, 4 Ogos - Misi membawa pulang pingat emas pertama negara berjaya diteruskan dalam acara berbasikal trek di Velodrom Izu.

Dua pelumba pecut negara, Datuk Azizulhasni Awang dan Muhammad Shah Firdaus masing-masing berjaya menempah tiket ke pusingan ketiga acara pecut individu lelaki petang tadi.

Bagaimanapun Azizulhasni dan Shah Firdaus terpaksa mengharungi laluan yang sukar apabila beraksi dalam pusingan repechage dua kali selepas tewas di pusingan pertama dan kedua.

Azizulhasni, 33 tahun, yang diberi jolokan The Pocket Rocketman mempamer kayuhan bertenaga untuk menyambar tiket ke pusingan ketiga dengan menewaskan pelumba Kanada, Nick Wammes dengan perbezaan catatan masa 0.104 saat.

Manakala Shah Firdaus pula terpaksa beraksi dua kali selepas melanggar lawannya Patryk Rajkowski sehingga menyebabkan pelumba Poland itu jatuh.

Dalam aksi ulangan, pelumba berusia 25 tahun itu beraksi cemerlang apabila menumpaskan Rajkowski dengan perbezaan masa 0.260 saat.

Misi memburu pingat akan diteruskan dalam saingan pusingan ketiga yang bakal menyaksikan Datuk Azizul bertemu Jeffrey Hoogland dari Belanda.

Manakala Shah Firdaus pula berdepan laluan lebih getir apabila dijadual menentang juara dunia, Harrie Lavreysen juga dari Belanda.


Pasangan beregu badminton sumbang pingat pertama Malaysia dalam Olimpik Tokyo 2020

TOKYO, 1 Ogos - "Terima kasih kepada semua rakyat Malaysia yang sentiasa menyokong kami."

Itu reaksi pasangan beregu badminton lelaki negara Aaron Chia-Soh Wooi Yik berjaya meraih pingat gangsa Sukan Olimpik Tokyo 2020.

Tambah Wooi Yik, selepas melakukan banyak kesilapan di set pertama, Aaron sebagai rakan seperjuangan sentiasa membantu memberi semangat kepada beliau agar fokus untuk memenangi perlawanan ini.

Terharu dengan talian persahabatan itu, Wooi Yik bangun dengan permainan yang lebih kemas sehingga berjaya membawa pulang pingat gangsa untuk negara.


Zii Jia mara ke pusingan kedua, bakal berdepan juara bertahan Cheng Long dari China

TOKYO, 29 Julai - Pemain badminton perseorangan negara, Lee Zii Jia mara ke pusingan kedua selepas menundukkan pemain dari Perancis, Brice Leverdez 21-17, 21-5 dalam aksi kumpulan M.

Zii Jia bermula sedikit goyah apabila ketinggalan pada awal permainan, namun bangkit dengan permainan rali yang mencuri tenaga Leverdez sekali gus menang dengan 21-17.

Pemain nombor 8 dunia itu kemudian seakan mahu menamatkan perlawanan dengan pantas dan terus garang di set kedua untuk mengutip mata demi mata sehingga menang 21-5 dalam tempoh 35 minit.

Kejayaan kedua itu menyaksikan Zii Jia mengungguli peringkat kumpulan M sekali gus layak ke pusingan kedua.

Bagaimanapun pemain berusia 23 tahun itu bakal berdepan tugas sukar apabila dijadual bertemu juara bertahan Cheng Long dari China.


Olimpik Tokyo: Aksi Pandelela, Mun Yee dinanti rakyat Malaysia

KUALA LUMPUR, 27 Julai - Penerjun negara Pandelela Rinong dan Leong Mun Yee turun beraksi dalam acara 10 meter (m) seirama wanita yang berlangsung di Pusat Akuatik Tokyo petang ini.

Melihat kepada pengalaman dan pencapaian lepas yang dimiliki Pandelela dan Mun Yee, mereka berpeluang untuk sekurang-kurangnya meraih pingat dan pastinya yang diinginkan adalah pingat emas.

Pandelela pernah meraih beberapa kejayaan besar termasuk pingat gangsa di Olimpik London 2012, perak di Olimpik Rio 2016, emas di Piala Dunia Tokyo dan dua emas dan dua perak di Sukan Komanwel.

Manakala Mun Yee pula pernah satu perak dan dua gangsa di Kejohanan Dunia, satu perak dan dua gangsa di temasya Komanwel, dua perak dan lima gangsa di Sukan Asia selain 17 emas di Sukan SEA sepanjang kariernya.

Mun Yee juga dilihat memiliki motivasi tambahan kerana sudah pasti mahu penampilan terakhirnya di pentas Olimpik ditutup dengan pencapaian yang paling membanggakan.

Cabaran utama buat Pandelela dan Mun Yee untuk meraih pingat emas pertama negara dijangka hadir dari pasangan penerjun China, Zhang Jiaqi dan Chen Yuxi.

Selain itu, gandingan penerjun Kanada dan Britain dilihat antara pencabar dalam acara itu.


Terus sokong atlet Malaysia dalam misi buru kecemerlangan

TOKYO, 26 Julai - Seluruh rakyat Malaysia diharap terus memberikan sokongan kepada atlet negara di Tokyo dalam misi memburu pingat emas pertama.

Menteri Belia dan Sukan, Datuk Seri Reezal Merican Naina Merican yang tiba di Tokyo semalam berkata, segala keputusan yang diperoleh atlet negara wajar dihargai kerana mereka telah berjuang demi Malaysia.

Pada kempen Olimpik kali ini Malaysia menetapkan sasaran tiga pingat dengan salah satunya adalah emas.

Tiga sukan yang menjadi sandaran utama kontinjen Malaysia di Tokyo ialah berbasikal trek, badminton dan terjun.